Ολιστική Φυσικοθεραπεία Αχαρνές\nΟλιστική Φυσικοθεραπεία | H φιλοσοφία μας\nΗ προσέγγιση μας στη θεραπεία και την αποκατάσταση είναι ολιστική. Αυτό σημαίνει ότι αξιολογούμε και θεραπεύουμε την ψυχή και το σώμα ως σύνολο, χωρίς να αρκούμαστε στη θεραπεία ενός σημείου, αλλά στην πλήρη λειτουργική αποκατάσταση και προσαρμογή του ασθενούς στην καθημερινότητα.\nΣτο Holistic Physio προωθούμε ένα θεραπευτικό μοντέλο, όπου στο κέντρο βρίσκεται ο ασθενής και όχι η πάθηση. Κάθε ασθενής έχει διαφορετικό πρόβλημα και ξεχωριστή προσωπικότητα, οπότε χρήζει διαφορετικής αντιμετώπισης.\nΗ φυσικοθεραπεία αποτελεί ξεχωριστή επιστήμη και πλέον έχει εντάξει σε μεγάλο βαθμό μεθόδους και τεχνικές χειροπρακτικής, οστεοπαθητικής, ορθοπαιδικής θεραπείας με χειρισμούς (Orthopedic Manual Therapy) και βελονισμό (σώματος και αυτιού). Η πλήρης κατάρτισή μας στις μεθόδους αυτές σε συνδυασμό με την πολυετή εμπειρία μας, το ταλέντο και την αγάπη για την δουλειά μας και το συνάνθρωπο, μας ωθεί να προσφέρουμε θεραπεία υψηλής ποιότητας με φιλοσοφία σύγχρονη και ολιστική.


Έξω από την Βουλή: Κροκοδείλια δάκρυα για την Κωνσταντίνα Κούνεβα\nΚροκοδείλια δάκρυα για την Κωνσταντίνα Κούνεβα\nΚατηγορίες/θέματα: γνώμες, εργασιακά\nΕπειδή πολλά λέγονται, πολλά γράφονται, πολλά γίνονται και πολλοί προσπαθούν να εκμεταλλευτούν με διάφορους τρόπους την υπόθεση «Κούνεβα», είναι σημαντικό να λεχθούν ορισμένα πράγματα με το όνομά τους.\nΟ υπουργός εργασίας κ. Λοβέρδος χαρακτήρισε την απόπειρα δολοφονίας εναντίον της Κ. Κούνεβα, «εργατικό ατύχημα». Κάποιοι ισχυρίζονται ότι αυτό είναι απλά μια προσπάθεια να ενταχθεί η περίπτωση σε κάποιο νομικό πλαίσιο προκειμένου να λυθούν νομικά θέματα που σχετίζονται με την απόδοση στην Κωνσταντίνα και την οικογένειά της του σπιτιού που έχει υποσχεθεί το υπουργείο, ήδη από τις αρχές του 2009. Από την άλλη, ως διατύπωση είναι κάκιστη· προβληματίζει δε το ότι μέχρι τώρα, επίσημα χείλη δεν έχουν τολμήσει να μιλήσουν γι' αυτό το συμβάν χωρίς περιστροφές.\nΠαράλληλα, ο κ. Χρυσοχοΐδης έκανε άλλη μια μεγαλόστομη δήλωση και γι' αυτό το θέμα (μεταξύ άλλων): «Θα την αναλάβω προσωπικά την υπόθεση», είπε. Βασικό βέβαια ζήτημα δικαιοσύνης σ' αυτήν την ιστορία δεν είναι απλώς να βρεθούν οι ένοχοι της συγκεκριμένης απόπειρας δολοφονίας, αλλά να καταργηθεί το καθεστώς δουλεμπορίας μέσω των εργολαβικών εταιριών που υπενοικιάζουν εργαζομένους. Τέτοιες εταιρείες, όπως εν προκειμένω η ΟΙΚΟΜΕΤ (του στελέχους του ΠΑΣΟΚ, Οικονομάκη), οι οποίες νομιμοποιήθηκαν από την κυβέρνηση Σημίτη, είναι οι ηθικοί - αν όχι και φυσικοί - αυτουργοί αυτής της απόπειρας δολοφονίας. Χωρίς μεταφορική έννοια και χωρίς διάθεση υπερβολής.\nΤο ζητούμενο στην υπόθεση της Κων/νας Κούνεβα είναι το πώς νομιμοποιούνται διάφοροι καιροσκόποι επιχειρηματίες να εκμεταλλεύονται με καθαρά μαφιόζικο τρόπο την ίδια την εργασία χιλιάδων ανθρώπων. Κι επίσης, πώς μπορεί ατιμώρητα ένας εργοδότης να προσπαθεί να φιμώσει, ακόμα και με φόνο, οποιονδήποτε αγωνίζεται για να εξασφαλίσει για όλους τα δικαιώματα που θά 'πρεπε να θεωρούνται αυτονόητα.\nΣυντάκτης: Λουκάς Σταμέλλος Ώρα: 07:37


ΔΙΚΤΥΟΥΡΓΟΣ ΜΑΚΕΔΩΝ Έλληνας καθηγητής τρολάρει άγρια τον Τούρκο ΥΠΑΜ: Στρατηγέ Ακάρ αντιφάσκεις!\nΑρχική σελίδαΤουρκίαΈλληνας καθηγητής τρολάρει άγρια τον Τούρκο ΥΠΑΜ: Στρατηγέ Ακάρ αντιφάσκεις!\nΈλληνας καθηγητής τρολάρει άγρια τον Τούρκο ΥΠΑΜ: Στρατηγέ Ακάρ αντιφάσκεις!\nΟ Τούρκος υπουργός Άμυνας Χουλουσί Ακάρ δήλωσε, την 22η Απριλίου και επανέλαβε πρόσφατα, όσον αφορά τα τρέχοντα και τα υπό διαπραγμάτευση εξοπλιστικά προγράμματα της Ελλάδας: «πως αν αυτά τα εξοπλιστικά είναι για την άμυνα τους είναι πολλά, αν όμως έχουν στόχο την Τουρκία τότε είναι λίγα…». Δεν ξέρω αν ο Τούρκος αξιωματούχος γνωρίζει την αριστοτελική λογική και τον υποθετικό-παραγωγικό συλλογισμό που εισήγαγε ο Σταγειρίτης φιλόσοφος.\nTOY ΔΡ. ΧΡΗΣΤΟΥ ΖΙΩΓΑ\nΗ συγκεκριμένη αποφαντική πρόταση – δηλώνει γνώμη ή πεποίθηση- εμπεριέχει μια καταφατική -τα εξοπλιστικά είναι πολλά για την άμυνα τους- και μια αποφατική -είναι λίγα για την Τουρκία- διάσταση. Τα δύο μέρη της πρότασης είναι λοιπόν ή Αντιφατικά: δεν μπορεί να είναι συγχρόνως και αληθή και ψευδή, ή Αντίθετα: δεν μπορεί να είναι συγχρόνως αληθή, αλλά μπορεί να είναι συγχρόνως ψευδή, ή τέλος Συμπληρωματικά: είναι δυνατόν να είναι συγχρόνως είτε αληθή είτε ψευδή.\nΗ πρόταση είναι μάλλον συμπληρωματική διότι η επιβεβαίωση ή διάψευση θα γίνει, στην απευκταία περίπτωση, επί του πεδίου. Σε κάθε περίπτωση όμως είναι αποκαλυπτική των τουρκικών προθέσεων. Αν τα εξοπλιστικά προγράμματα της Ελλάδας είναι λίγα για να απειλήσουν την Τουρκία δεν υπάρχει σοβαρός λόγος ανησυχίας για τον Τούρκο υπουργό – πόσο μάλλον για έναν πρώην στρατιωτικό- και επομένως είναι περιττή η δημόσια διατύπωση της εν λόγω δήλωσης. Αν όντως είναι πολλά για την ελληνική άμυνα η τουρκική ανησυχία εκπορεύεται και ερμηνεύεται μόνο μέσω της πρόθεσης της Τουρκίας να επιτεθεί ή να απειλεί ότι θα επιτεθεί στην Ελλάδα και πως οι νέοι εξοπλισμοί δυσκολεύουν το όλο εγχείρημα.\nΕπομένως κ. Ακάρ το αφήγημα σας να συνάδει κατά το εικός και το αναγκαίον. Η εν λόγω αριστοτελική αισθητική αρχή, η οποία αποτελεί κριτήριο επιτυχίας, υποστηρίζει ότι η μορφή, η πλοκή και η σύνθεση της τραγωδίας πρέπει να εμπεριέχει στοιχεία φυσικά, εύλογα, λογικά και αληθοφανή (εἰκός).\nΕπίσης, τα δρώμενα πρέπει να συνάδουν με την αισθητική και την ηθική αναγκαιότητα (ἀναγκαῖον). Εν γένει η τουρκική ρητορική ιδιαίτερα την τελευτάει τριετία, όπως και η συγκεκριμένη δήλωση, μας βοηθά ώστε η γνώση μας σχετικά με τις τουρκικές στοχοθεσίες να εξελιχθεί -σύμφωνα με την αριστοτελική ορολογία- από το «συγκεχυμένον» στο «γνώριμον».


NewsIT Ελλαδα Ημαθια: Γιατι δεν θα γινουν παρελασεις – Συγχαρητηρια απο Παγωνη και Καπραβελο\nΓια τους λόγους που δεν θα γίνουν τελικά παρελάσεις για την 28η Οκτωβρίου στην Ημαθία μίλησε στο ΣΚΑΙ ο αντιπεριφερειάρχης Κώστας Καλαϊτζίδης.\n«Ήταν μια δύσκολη απόφαση που όμως σωστά πάρθηκε λόγω της έξαρσης του κορονοϊού που έχει πάρει μεγάλες διαστάσεις. Υπάρχει μεγάλη διασπορά εδώ στην Ημαθία», τόνισε ο κ. Καλαϊτζίδης.\nΠαράλληλα τόνισε πως η απόφαση ελήφθη μετά από συζήτηση που είχε με τους προέδρους των Ιατρικών και Φαρμακευτικών Συλλόγων της περιοχής, εκπροσώπου της Μητρόπολης, τους τρεις δημάρχους, τον υπεύθυνο του ΕΟΔΥ και τους διευθυντές της πρωτοβάθμιας και δευτεροβάθμιας εκπαίδευσης, οι οποίοι ήταν όλοι αρνητικοί να γίνει η παρέλαση.\nΣυγχαρητήρια για αυτή την απόφαση έδωσε η πρόεδρος της ΕΙΝΑΠ Ματίνα Παγώνη που είπε χαρακτηριστικά «κύριε αντιπεριφερειάρχα καλά κάνατε».\nΠαράλληλα επεσήμανε πως το ιικό φορτίο στην Ημαθία είναι υψηλό και με την απόφαση αυτή προφυλάσσεται ο πληθυσμός της περιοχής γιατί «τα πράγματα είναι πολύ δύσκολα». Επίσης χαρακτήρισε ρίσκο την πραγματοποίηση των παρελάσεων στις υπόλοιπες περιοχές, λέγοντας ότι «τουλάχιστον εσείς θα είσαστε περισσότερο ήσυχοι από όλους τους υπόλοιπους εμάς που θα μπούμε σε αυτή τη διαδικασία».\nΠαράλληλα τα συγχαρητήριά του στον αντιπεριφερειάρχη εξέφρασε και ο Νίκος Καπραβέλος, διευθυντής ΜΕΘ στο νοσοκομείο Παπανικολάου. Έκανε λόγο για υπεύθυνη στάση που βοηθά τα μέγιστα στον έλεγχο της πανδημίας.\nΗΜΑΘΙΑΚΟΡΟΝΟΪΟΣΠΑΡΕΛΑΣΗ 28 ΟΚΤΩΒΡΙΟΥ


Athens News Agency: News in Greek, 10-01-20\n "Πρώτη προτεραιότητα τα αγροτικά ζητήματα"\nΔίκαια χαρακτηρίζει τα αιτήματα των αγροτών η ΝΔ η οποία καλεί την κυβέρνηση να σταθεί στο πλευρό τους και να δώσει άμεσα λύσεις. Στη Ρηγίλλης όμως ξεκαθαρίζουν πως τάσσονται κατά του κλεισίματος των δρόμων και την πρόκληση προβλημάτων σε άλλες κοινωνικές ομάδες, τονίζοντας όμως πως δεν θα υποδείξουν σε κανέναν τις μορφές των κινητοποιήσεων.\nΟ πρόεδρος της ΝΔ Αντώνης Σαμαράς συναντήθηκε σήμερα με τα προεδρεία της ΠΑΣΕΓΕΣ και της ΣΥΔΑΣΕ και ενημερώθηκε για τα προβλήματα και τα αιτήματα των αγροτών ενώ τις επόμενες μέρες θα συναντηθεί και με εκπροσώπους άλλων αγροτικών οργανώσεων.\nΟ υπεύθυνος του τομέα πολιτικής ευθύνης Αγροτικής Ανάπτυξης της ΝΔ, βουλευτής Κοζάνης, Γιώργος Κασαπίδης, ο οποίος παρίστατο στις συναντήσεις χαρακτήρισε γόνιμο το διάλογο, ότι υπήρξε μια ενδελεχής ενημέρωση για τα τρέχοντα ζητήματα του αγροτικού κόσμου και συμφωνήθηκε, όπως είπε, να συνεχιστεί αυτή η επικοινωνία και συνεργασία με τα όργανα των αγροτών το επόμενο διάστημα.\nΠαρατηρητήριο Οικογενειακού Προϋπολογισμού\nΜε απόφαση του κ. Σαμαρά συγκροτείται, από τη ΝΔ, Παρατηρητήριο Οικογενειακού Προϋπολογισμού. Συντονιστής του Παρατηρητηρίου ορίστηκε ο βουλευτής Καβάλας κ. Νίκος Παναγιωτόπουλος, με αναπληρωτή του τον πρώην βουλευτή και πρώην υφυπουργό Ανάπτυξης κ. Γιάννη Μπούγα.\nΣύμφωνα με τις αποφάσεις του Πανελλαδικού Οργάνου, όπως τόνισε το μέλος του, Τρύφων Αράπογλου, η κλιμάκωση των κινητοποιήσεων θα περιλαμβάνει το κλείσιμο και των παρακαμπτήριων οδών.\nΟ κ. Αράπογλου υπογράμμισε ότι οι αγρότες νιώθουν απογοητευμένοι από τη στάση της ηγεσίας του υπουργείου Αγροτικής Ανάπτυξης και Τροφίμων, αφού δεν διαπίστωσαν καμία πρόοδο σε μια σειρά βασικών θεσμικών και οικονομικών αιτημάτων τους, όπως: λήψη άμεσων μέτρων στήριξης του αγροτικού εισοδήματος, μείωση του κόστους παραγωγής, έλεγχος της αγοράς, κατοχύρωση του επαγγέλματος, καθώς και θέματα που έχουν να κάνουν με τον ΕΛΓΑ και τον ΟΓΑ.\nΤην απόφασή να εντατικοποιήσουν τις κινητοποιήσεις τους στον κόμβο Κερδυλλίων της Εγνατίας Οδού Σερρών -Καβάλας, πήραν, μετά από σύσκεψη του συντονιστικού τους οργάνου, οι αγρότες της Πανελλήνιας Συντονιστικής Επιτροπής Αγροτών του νομού. Έτσι από τη 01.00 το μεσημέρι μέχρι και τις 05.00 το απόγευμα, πέραν της Εγνατίαs Οδού οι αγρότες θα κλείσουν και την παλιά Εθνική Οδό Σερρών - Καβάλας, όλους τους παράπλευρους δρόμους καθώς και όλα τα αγροτικά οδικά δίκτυα. Στη δύναμη των αγροτών προστέθηκαν επιπλέον τρακτέρ από αγρότες της γύρω περιοχής.\nΑνοικτή από τις 12.00 το μεσημέρι είναι εθνική οδός Σερρών - Θεσσαλονίκης, στο ύψος του μπλόκου του Στρυμονικού, όπου έκλεισε για μιάμιση ώρα περίπου συμβολικά. Η κυκλοφορία των οχημάτων θα διεξάγεται κανονικά, ώστε να διεξαχθεί ο ποδοσφαιρικός αγώνας Πανσερραϊκού - ΠΑΟΚ.\nΚλειστά και ενισχυμένα με επιπλέον αγροτική δύναμη είναι τα σύνορα στον Προμαχώνα από το μπλόκο των Αδέσμευτων Αγροτικών Συλλόγων του νομού.\nΌπως ανέφερε ο πρόεδρος των Αδέσμευτων Αγροτών Νιγρίτας, Στέργιος Λίτος, οι παραγωγοί δυσανασχέτησαν με όσα δήλωσε χτες η υπουργός Αγροτικής Ανάπτυξης και Τροφίμων Κατερίνα Μπατζελή και αποφάσισαν να εντατικοποιήσουν τις κινητοποιήσεις τους.\nΗ συνοριακή διέλευση στο μεθοριακό σταθμό του Προμαχώνα παραμένει κλειστή για τρίτη συνεχόμενη μέρα. Ήδη, υπάρχουν ουρές χιλιομέτρων από σταθμευμένα ΙΧ αυτοκίνητα και νταλίκες και από τις δύο πλευρές των συνόρων, ενώ από το πρωί χιονίζει στον Προμαχώνα και σημειώνεται πτώση θερμοκρασίας.\nΕξάλλου, κλειστή παραμένει για 5η συνεχόμενη μέρα, η Εγνατία Οδός, στο ύψος του Στρυμόνα, αλλά και στον κόμβο της Χρυσούπολης, από τα μπλόκα των αγροτών. Η παλιά εθνική οδός Καβάλας-Ξάνθης λειτουργεί κανονικά, ενώ από χθες το απόγευμα, κλειστή είναι και η παλιά εθνική οδός Καβάλας - Θεσσαλονίκης, καθώς οι αγρότες παρέταξαν τα τρακτέρ τους και στην παλιά γέφυρα του Στρυμόνα.\nΤο τελωνείο Εξοχής, στη Δράμα, παρέμεινε κλειστό, χθες, από τις έντεκα το πρωί μέχρι τις πέντε το απόγευμα, ενώ σήμερα οι αγρότες αναμένεται να κλιμακώσουν τις κινητοποιήσεις τους και μέσα στις επόμενες ώρες θα αποφασίσουν, εάν θα προβούν σε πολύωρο αποκλεισμό του.\nΠάντως, όσοι οδηγοί κινούνται προς τη Βουλγαρία μέσω του συγκεκριμένου μεθοριακού σταθμού, θα πρέπει να τηλεφωνούν πρώτα στο Τελωνείο Εξοχής, στο τηλέφωνο 25230 25300, προκειμένου να αποφύγουν τυχόν ταλαιπωρία.\nΣτη διάρκεια της χθεσινής ημέρας, μέλη των αγροτικών συνεταιρισμών του νομού Δράμας, αλλά και η διοίκηση της Ένωσης Αγροτικών Συνεταιρισμών Δράμας μετέφεραν τρόφιμα και νερό στα μπλόκα του τελωνείου Εξοχής, στηρίζοντας έτσι τον αγώνα των αγροτών.\nΕπίσης, οι αγρότες του νομού Θεσσαλονίκης συγκεντρώνουν τρακτέρ περιφερειακά της πόλης στον κόμβο της Χαλκηδόνας, στα διόδια των Μαλγάρων, στα «Πράσινα Φανάρια», αλλά και στην παλαιά εθνική οδό Θεσσαλονίκης-Σερρών, έξω από τη Λητή.\nΧωρίς να δημιουργούν προβλήματα παραμένουν τα τρακτέρ των αγροτών της Χαλκιδικής, στον κόμβο της Τρίγλιας, ενώ ανοιχτός στη διάρκεια της νύχτας ήταν ο συνοριακός σταθμός της Δοϊράνης, αλλά και το τελωνείο των Ευζώνων, στο νομό Κιλκίς.\nΚινητοποίηση των αγροτών, στον κόμβο του Αιγινίου, αλλά και στην επαρχιακή οδό Ελασσόνας, αναμένεται να εκδηλωθεί σήμερα το πρωί, γύρω στις 11:00\nΑνοιχτός είναι επίσης, ο συνοριακός σταθμός του Ορμενίου, στον Έβρο. Οι αγρότες του Έβρου έχουν παρατάξει τα τρακτέρ τους στα τελωνεία των Κήπων, αλλά και του Ορμενίου, χωρίς ωστόσο να παρεμποδίζουν την κίνηση των οχημάτων, σύμφωνα με τις υπηρεσίες της Τροχαίας στην Αλεξανδρούπολη, αλλά και στην Ορεστιάδα.\nΘεσσαλία - Στερεά\nΚλιμακώνεται ο αγώνας των Θεσσαλών αγροτών με επίκεντρο τον Νομό Λάρισα, καθώς σήμερα μπαίνουν στον χορό των κινητοποιήσεων και οι αγρότες που συντάσσονται με την Συντονιστική Επιτροπή Λάρισας.\nΉδη, οδεύουν προς τον κόμβο Πλατυκάμπου και την Μελούνα Τυρνάβου, με αγροτικά μηχανήματα τα οποία και θα παρατάξουν εκατέρωθεν του οδοστρώματος. Καθώς, οι Λαρισαίοι αγροτοσυνδικαλιστές, λαμβάνοντας υπόψη την ταλαιπωρία των οδηγών από την κλειστή Κοιλάδα των Τεμπών, αποφάσισαν αρχικά να μην κλείσουν τους δρόμους, αλλά να παρατάξουν τα τρακτέρ εκατέρωθεν του δρόμου. Αφήνοντας πάντως να εννοηθεί ότι αν δεν υπάρξει ανταπόκριση από το υπουργείο στα αιτήματα τους, μπορεί να αναθεωρήσουν την στάση τους.\nΣυγκεκριμένα, στον ανατολικό άξονα, στο κόμβο Πλατυκάμπου, συγκεντρώνονται αγρότες από τους παρακάρλιους δήμους και τις γύρω περιοχές της Άγιας και από την άλλη, στον δρόμο Τυρνάβου-Ελασσόνας, στην Μελούνα, στο ύψος της διασταύρωσης Αργυροπουλίου-Λυγαριάς, συγκεντρώνονται οι αγρότες της επαρχίας Τυρνάβου και των πέριξ Δήμων.\nΌσον αφορά στο διεκδικητικό πλαίσιο, οι αποζημιώσεις του ΕΛΓΑ, αλλά και ο Αχελώος βρίσκονται πολύ ψηλά στην ατζέντα τους. Ενώ γενικά, το αγωνιστικό πλαίσιο διαμορφώνεται με βάση τις διεκδικήσεις των περσινών κινητοποιήσεων με τη συμπλήρωση του αιτήματος της αποπληρωμής των αγροτών από τα χρήματα που δικαιούνται.\nΣτο μεταξύ σταθεροί παραμένουν στις θέσεις του οι αγρότες του μπλόκου της Νίκαιας που έχει συναχτεί με την κινητοποίηση των Ομοσπονδιών Αγροτικών Συλλόγων Θεσσαλίας, όπου η κυκλοφορία γίνεται από παράδρομους, ενώ συνεχίζεται και εκεί η προσέλευση αγροτικών μηχανημάτων.\nΕπίσης, αγρότες έχουν αποκλείσει με τρακτέρ την εθνική οδό στο Κάστρο την Αλαμάνα..\nΜε περισσότερα από εκατό τρακτέρ κι αρκετά αγροτικά αυτοκίνητα, αγρότες πορτοκαλοπαραγωγοί της Λακωνίας, έκλεισαν την εθνική οδό Σπάρτης - Τρίπολης στο ύψος της γέφυρας του Ευρώτα, αποκόπτοντας ουσιαστικά την Λακωνία από την υπόλοιποι Πελοπόννησο.\nΗ κυκλοφορία των οχημάτων από και προς την Λακωνία γίνεται κυρίως μέσω του ορεινού επαρχιακού δρόμου Σπάρτη - Καστόρι - Γεωργίτσι - Μεγαλόπολη ή μέσω Ταϋγέτου.\nΟ νομάρχης Αργολίδας με δηλώσεις του μετά την συνάντηση ανέφερε ότι συμφωνεί με τα αιτήματα των εσπεριδοκαλλιεργητών και ζητά την στήριξη τους από την πολιτεία και για το θέμα των πορτοκαλιών που δεν πάνε στην εξαγωγή, αλλά και για το αρδευτικό θέμα του Ανάβαλου.\nΑνάλογες κινητοποιήσεις έχουν εξαγγείλει οι πορτοκαλοπαραγωγοί της Αρτας, ενώ αγρότες έχουν αποκλείσει την εθνική οδό Ιωαννίνων-Πρέβεζας στο ύψος του Λούρου.\nΣτο μεταξύ για τις 12 το μεσημέρι, έχει προγραμματιστεί παμπελοποννησιακή σύσκεψη, με τη συμμετοχή αγροτών και από Πύργο, Αιγιαλεία και Αχαΐα, ενισχύοντας το μπλόκο της Στέρνας, στον αυτοκινητόδρομο Κορίνθου - Τρίπολης, που ξεκίνησε χθες το μεσημέρι, για να αποφασιστεί η κλιμάκωση των κινητοποιήσεών τους, όπως δήλωσε στο δημοτικό ραδιόφωνο Τρίπολης, το μέλος της γραμματείας ΠΑΣΥ Αρκαδίας Δημήτρης Κολοβός.\nΟ εκπρόσωπος των αγροτών της Αργολίδας Νικόλαος Αγγέλου ανέφερε πως ''οι αγρότες ξεκληρίστηκαν, οι τιμές που λαμβάνουμε είναι εξευτελιστικές και δεν επαρκούν να καλύψουν το κόστος παραγωγής''.\nΟ κ. Αγγέλου επέρριψε μεγάλες ευθύνες στην ΠΑΣΕΓΕΣ, τονίζοντας ότι ''πρέπει να γίνει ένα νέο, παραγωγικό κίνημα αγροτών'', ενώ πρόσθεσε πως το ''μπλόκο στον κόμβο της Στέρνας παραμένει και ενισχύεται καθημερινά με τη συμμετοχή να είναι μεγάλη, ενώ θα συμμετάσχουν και οι πορτοκαλοπαραγωγοί''.\nΣχετικά με τη διακοπή της κυκλοφορίας στο συγκεκριμένο τμήμα του δρόμου και αν υπάρχουν αντιδράσεις από τους οδηγούς, ο κ. Αγγέλου τόνισε πως μέχρι στιγμής δεν υπάρχει πρόβλημα, καθώς "υπάρχουν παρακαμπτήριες οδοί για να διευκολύνεται η κυκλοφορία των οχημάτων".\nΣτο "χορό" των κινητοποιήσεων μπήκε σήμερα και η Ομοσπονδία Αγροτικών Συλλόγων Χανίων.\nΤο πρωί, αγρότες, μέλη της Ομοσπονδίας, απέκλεισαν το κτίριο στο οποίο συστεγάζονται οι δύο Δημόσιες Οικονομικές Υπηρεσίες των Χανίων, ενώ κλειστό για περίπου μια ώρα έμεινε και τμήμα της οδού Τζανακάκη έξω από το κτίριο των Οικονομικών Υπηρεσιών καθώς στο σημείο αυτό, οι αγρότες είχαν παρατάξει τα οχήματά τους.\nΌπως έγινε γνωστό, αντιπροσωπεία από το νομό Χανίων στην οποία θα συμμετέχουν εκπρόσωποι της Ομοσπονδίας, της Νομαρχιακής Αυτοδιοίκησης και της Τοπικής Ένωσης Δήμων και Κοινοτήτων του νομού, θα συναντηθεί στις 5 το απόγευμα στην Αθήνα με τον υφυπουργό Αγροτικής Ανάπτυξης Μιχάλη Καρχιμάκη.\nΗ κινητοποίηση έξω από τις Οικονομικές Υπηρεσίες θα συνεχισθεί και αύριο και από τα αποτελέσματα της συνάντησης με τον κ. Καρχιμάκη θα εξαρτηθεί η στάση που θα τηρήσουν στην συνέχεια οι αγρότες.\nΤα μέλη της ΠΑΣΥ προχώρησαν σε νέο αποκλεισμό του δρόμου από τις 11:00-11.30 το πρωί ενώ ο αποκλεισμός θα επαναληφθεί από τις 7:00 -7.30 το απόγευμα.\nΗ υπουργός Αγροτικής Ανάπτυξης για τα αιτήματα των αγροτών\nΑιτιολογημένη απάντηση στα έξι βασικά αιτήματα των αγροτών έδωσε η υπουργός Αγροτικής Ανάπτυξης και Τροφίμων Κατερίνα Μπατζελή.\nΑναλυτικά, στο αίτημα για εγγυημένο εισόδημα η απάντηση είναι ότι κάτι τέτοιο οδηγεί στην περιφερειοποίηση των επιδοτήσεων και σε αδικίες από αγρότη σε αγρότη ανάλογα με την περιοχή και την καλλιέργεια.\nΣτο αίτημα για την κάλυψη απώλειας εισοδήματος αναφέρεται ότι η χορήγηση εθνικών ενισχύσεων αντιβαίνει στο κοινοτικό καθεστώς, δεν πρόκειται να γίνει αποδεκτό από την ΕΕ και η χώρα μας δεν έχει τη δυνατότητα να χρηματοδοτήσει τον κοινοτικό προϋπολογισμό.\nΣτα αιτήματα για την επιστροφή του ΦΠΑ και του ειδικού φόρου πετρελαίου αναφέρεται ότι ήδη έχει αυξηθεί η επιστροφή του ΦΠΑ από 7% στο 11%, ενώ για το φόρο στο πετρέλαιο υπήρξαν μειώσεις και οι αγρότες πληρώνουν σήμερα 21 ευρώ ανά τόνο, έναντι 302 ευρώ που είναι ο τελικός ενιαίος φόρος.\nΤέλος, στο αίτημα για κατάργηση του διαχωρισμού των αγροτών σε κατά κύριο επάγγελμα και μη, η κ. Μπατζελή τονίζει ότι αποτελεί τη βάση διαβούλευσης προκειμένου να αξιολογηθούν οι δύο προτάσεις.\n"Δεν θέλουμε να κάνουμε "μπαλώματα", δεν θέλουμε να δώσουμε ψίχουλα στους αγρότες για να τους πείσουμε να ανοίξουν τους δρόμους", δήλωσε χθες ο κυβερνητικός εκπρόσωπος Γιώργος Πεταλωτής σχετικά με τις αγροτικές κινητοποιήσεις.\n"Αποσπασματικά μέτρα δεν κάνουμε και δεν σχεδιάζουμε. Θα ήταν πολύ εύκολο να έρθουμε με ένα προσωρινό μέτρο και να λύσουμε προσωρινά το θέμα των αγροτών, ώστε να είμαστε ήσυχοι", πρόσθεσε.\nΟ Γ. Πεταλωτής έκανε λόγο για τα "μεγάλα" προβλήματα των αγροτών, σημείωσε, όμως, ότι "το να ερχόμαστε με "παραδοσιακές" μεθόδους να δώσουμε κάτι για να παζαρέψουμε με τους αγρότες δεν θα το κάνουμε".\nΤόνισε δε ότι η κυβέρνηση και στο αγροτικό ζήτημα θα κάνει ριζικές αλλαγές, ώστε δεν θα υπάρχει λόγος του χρόνου τέτοια εποχή, οι αγρότες να βρίσκονται ξανά στους δρόμους.\nΕπιπλέον, ο κ.Πεταλωτής επισήμανε ότι η κυβέρνηση έχει σχέδιο που θα παρουσιάσει και θα συνδιαμορφώσει μέσα από τον διάλογο, που θα κορυφωθεί στις 25 και 26 Ιανουαρίου.\nΟ εισαγγελέας του Αρείου Πάγου Ι. Τέντες είχε χθες τηλεφωνική επικοινωνία με όλους τους προϊσταμένους των εισαγγελιών εφετών της χώρας στις περιοχές των οποίων υπάρχουν αγροτικές κινητοποιήσεις. Κατά τις τηλεφωνικές επικοινωνίες ο κ. Τέντες είπε στους προϊσταμένους των Εισαγγελιών να διενεργούν ελέγχους στα σημεία που συγκεντρώνονται οι αγρότες και μόνο αν υπάρχουν σοβαρά προβλήματα παρακώλυσης των συγκοινωνιών να ασκούν ποινικές διώξεις.\nΕπιστολή προς τον πρόεδρο της Ευρωπαϊκής Επιτροπής, Ζοζέ Μανουέλ Μπαρόζο, με την οποία τού ζητά να παρέμβει άμεσα για τον τερματισμό του αποκλεισμού των ελληνοβουλγαρικών συνόρων από Έλληνες αγρότες, απέστειλε τη Δευτέρα ο πρωθυπουργός της Βουλγαρίας, Μπόικο Μπορίσοφ, σύμφωνα με όσα ανακοίνωσε η υπηρεσία Τύπου της βουλγαρικής κυβέρνησης.\nΣτην επιστολή του προς τον πρόεδρο της Ευρωπαϊκής Επιτροπής, ο κ. Μπορίσοφ αναφέρει -μεταξύ άλλων- ότι οι ελληνικές αρχές δεν λαμβάνουν τα απαραίτητα μέτρα, στο πλαίσιο των αρμοδιοτήτων τους, προκειμένου να άρουν τα εμπόδια αυτά και να διασφαλίσουν την ελεύθερη διακίνηση αγαθών μέσω της επικράτειας ενός κράτους-μέλους της Ευρωπαϊκής Ένωσης (ΕΕ).\nΣυγκέντρωση, απόψε στις 7 μμ στο Σύνταγμα (απέναντι από τη Βουλή), έχει προγραμματίσει ο ΣΥΡΙΖΑ προκειμένου να εκφράσει την αντίθεσή του στο Πρόγραμμα Σταθερότητας.\n«Το γεωργικό εισόδημα στην Ελλάδα μειώθηκε κατά 24% κατά το διάστημα 1996-2007» αναφέρει ο πρόεδρος της ΚΟ του ΣΥΡΙΖΑ Αλέξης Τσίπρας, σε επίκαιρη ερωτήση που κατέθεσε χθες προς τον πρωθυπουργό, και τονίζει ότι «η βαθύτατη κρίση στην αγροτική παραγωγή απαιτεί ριζοσπαστικές πολιτικές και στρατηγικό σχεδιασμό προς όφελος των μικρών και μεσαίων αγροτών, ιδιαίτερα των νέων».\nΕξάλλου, ο κ. Τσίπρας, σε δηλώσεις του, επέκρινε την κυβέρνηση για την οικονομική και την αγροτική της πολιτική.\nΣυνάντηση ΣΥΝ με Οικολόγους-Πράσινους\nΤο πρωί, αντιπροσωπεία του ΣΥΝ με επικεφαλής τον πρόεδρο Αλέξη Τσίπρα και τους Δ.Βίτσα, Γραμματέα της ΚΠΕ και Δημ. Παπαδημούλη, βουλευτή ΣΥΡΙΖΑ, συναντήθηκε με αντιπροσωπεία των Οικολόγων-Πρασίνων, στα γραφεία του Συνασπισμού. Αντικείμενο της συνάντησης ήταν η ανταλλαγή απόψεων για τις τρέχουσες πολιτικές εξελίξεις, τα μεγάλα περιβαλλοντικά προβλήματα καθώς και οι αυτοδιοικητικές εκλογές και η διοικητική μεταρρύθμιση.\nΣε δηλώσεις τους μετά τη συνάντηση, τόσο ο κ. Τσίπρας, όσο και ο εκπρόσωπος των Ο-Π Νίκος Χρυσόγελος, άφησαν ανοιχτό το ενδεχόμενο συνεργασίας των κομμάτων τους σε τοπικό επίπεδο, με την διαμόρφωση κοινών προγραμματικών θέσεων.\nΟ Αλ.Τσίπρας δήλωσε ότι υπάρχουν κοινές διαπιστώσεις σε σχέση με την κρίσιμη κατάσταση που περνάει η χώρα, την οικονομική κρίση, την κοινωνική κρίση, μια κρίση η οποία δεν θα περιοριστεί μονάχα στο οικονομικό πεδίο,α λλά υπάρχει μεγάλος κίνδυνος το επόμενο διάστημα να υπάρξουν σημαντικές επιπτώσεις στο περιβάλλον.\nΕπίσης, σημειώθηκε σύμπτωση απόψεων και στο θέμα της διοικητικής μεταρρύθμισης και, όπως είπε ο κ.Τσίπρας, τα δύο κόμματα θα συνεχίσουν να συνομιλούν, στο πλαίσιο ενός καλώς εννοούμενου πολιτικού πολιτισμού και μιας κουλτούρας διαλόγου και δημοκρατίας.\nΟ Νίκος Χρυσόγελος τόνισε ότι και οι Ο-Π στη σημερινή βαθιά κρίση επιδιώκουν μια συνεκτική πρόταση για αντιμετώπιση της βαθιάς οικονομικής, κοινωνικής και περιβαλλοντικής κρίσης.\nΓια το σχέδιο "Καλλικράτης" είπε ότι αυτά που προτείνει η κυβέρνηση, είναι αναγκαστικές συνενώσεις με μόνο κριτήριο το πληθυσμιακό και δεν αποτελούν καμία μεταρρύθμιση.\nΕίναι, πρόσθεσε, ώριμο το αίτημα να αλλάξει ο διοικητικός χάρτης, να υπάρξουν βαθιές αλλαγές, αλλά αυτές οι αλλαγές δεν προωθούνται μέσω του "Καλλικράτη".\nΓια τις εκλογές για την Αυτοδιοίκηση, ο κ.Χρυσόγελος τόνισε ότι «οι Οικολόγοι - Πράσινοι, αλλά νομίζω και ο ΣΥΝ, δίνουν προτεραιότητα σε αποφάσεις που θα παρθούν σε τοπικό επίπεδο. Εμείς ενθαρρύνουμε ανεξάρτητα τοπικά σχήματα σε κάθε περιοχή, τα οποία θα συνδιαμορφώσουν μέσα από μια προγραμματική συζήτηση το πρόγραμμά τους αλλά και τον τρόπο που θα παρέμβουν».\nΘέλουμε, πρόσθεσε, οι τοπικές πολιτικές και όλη η περίοδος των εκλογών να είναι μια βαθιά συζήτηση για τις αλλαγές που απαιτούνται στις τοπικές πολιτικές.\nΑπαντώντας σε σχετική ερώτηση, ο κ.Χρυσόγελος απέκλεισε το ενδεχόμενο κεντρικής πολιτικής συμφωνίας μεταξύ των δύο κομμάτων, υπογραμμίζοντας τον καθοριστικό ρόλο των τοπικών κοινωνιών και επαναλαμβάνοντας ότι «δεν θα υπάρξει κεντρική συμφωνία με κανένα κόμμα».\nΟ κ.Τσίπρας είπε για το ίδιο θέμα ότι «και σε αυτό υπάρχει μια ταύτιση απόψεων. Κι εμείς θα κινηθούμε το επόμενο διάστημα στην κατεύθυνση της διαμόρφωσης ενός προγραμματικού πλαισίου σε τοπικό επίπεδο και κυρίως θα θελήσουμε να αξιοποιήσουμε την εμπειρία σημαντικότατων τοπικών κινημάτων, ενεργών πολιτών που σε πολλές περιπτώσεις αποτέλεσαν και την πραγματική αντιπολίτευση σε δημοτικές αρχές που με αυταρχισμό προσπάθησαν να επιβάλλουν μια νεοφιλελεύθερη και αντιπεριβαλλοντική πολιτική».\n«Και σ΄αυτή την κατεύθυνση», πρόσθεσε ο κ. Τσίπρας, «νομίζω ότι μπορούμε να δούμε το επόμενο διάστημα σε επίπεδο τοπικό πρωτοβουλίες, δραστηριότητες για να αναδειχθούν αυτές οι κινήσεις των ενεργών πολιτών αλλά και να διαμορφωθεί μια προγραμματική πλατφόρμα που θα δίνει εναλλακτική απάντηση στη σημερινή τοπική διακυβέρνηση των δύο κομμάτων εξουσίας».\nana2html v2.01 run on Wednesday, 20 January 2010 - 11:30:32 UTC


##### Φιλικό μπάνιο σεξ – Υπέροχες ιδέες για ράφια μπάνιου.\nΤο σεξ είναι σοβαρή υπόθεση. για την ακρίβεια παρά είναι σοβαρή για. Τύπος της εποχής την αποκαλούσε «σχεδία του σεξ»: «Με μια ξανθιά. Ανέβασε το μπάνιο σου σε ένα άλλο επίπεδο και βίωσε τη πραγματική φιλικό μπάνιο σεξ. Ναι, οι περισσότεροι ενήλικες σκέφτονται το σεξ περισσότερες από 8. Πριν 2 μερες ήρθα σε επαφή με το αγόρι μου με την. Κατά την ταπεινή μου γνώμη, το σεξ στο ντους είναι απίστευτα. Χρειάζεται ένα αρκετά ζεστό μπάνιο, για να ανοίξουν οι πόροι του. Σεξ στη μπανιέρα Τζολί φιλικό μπάνιο σεξ Ντεπ!\nΣυγκλονιστική δωρεάν σπιτικό βίντεο σκλάβας του σεξ με πίπα e Χεντάι του ISIS. Πόσο φιλικό προς το δέρμα σου μπορεί να είναι ένα καυτό χαλαρωτικό μπάνιο στο τέλος της ημέρας. Και ναι, μπορεί μέχρι τώρα το μπάνιο να το είχες συνδυάσει ως χώρο για. Στο μπάνιο έβγαλαν τα ρούχα τους και φόρεσαν ειδικές ολόσωμες στολές από. Στοματικό σεξ. Στοματικό σεξ.\nΔεκέμβριος 16, 2018 Γυναίκα, Σεξ. Πάντα να φιλικό μπάνιο σεξ τουαλέτα μετά το σεξ! Το σεξ είναι πάρα πολύ συνηθισμένο φιλικ στις σχέσεις! Βραδινό μπάνιο γυμνοί! καρπούζι και μόνο ένα πράγμα θέλω από σένα: Να πάμε για βραδινό μπάνιο. Το μαύρο είναι ένα δυνατό χρώμα αλλά ειδικά όταν μπαίνει στη διακόσμηση γίνεται πολύ ισχυρό.\nΗ γυναίκα που ισχυρίζεται ότι ο Δούκας του Γιορκ έκανε σεξ μαζί της όταν ήταν 17. Νέα και συμβουλές για τις σχέσεις και το σεξ. Εδώ και πολύ καιρό έχω μια σχέση φιλική με ένα κορίτσι που την λένε Αννα η φιλία. Νέα επίθεση κατά του πρίγκιπα Φιλικό μπάνιο σεξ εξαπέλυσε μπάνιιο πρώην σκλάβα του σεξ του.\nΜια σχέση που σαν βασικό θεμέλιο έχει τον έρωτα, το σεξ, τον πόθο και την. Home Πορνό αστέρι HD βίντεο δωρεάν λήψη Ειδησούλες Ο Φίλης για μπάνιο στην Καλαμάτα – ΦΩΤΟ.\nΣτο σεξ με πρώην χάνει όποιος φιλικό μπάνιο σεξ. Εκεί που μπορείς να συνδυάσεις σεξ. Πες μου πως δε γούσταρες φιιλικό δε γουστάρεις τώρα που ανεβαίνει η θερμοκρασία να ξεφύγεις απ τα τετριμμένα και να δοκιμάσεις την απόλαυση. Στις περισσότερες των περιπτώσεων το σεξ στο μπάνιο δεν Τα φφιλικό κριτήρια που σε βοηθούν να καταλάβεις αν σε βλέπει φιλικά ή ερωτικά. Aν ανήκετε στους ανθρώπους που έχουν βαρεθεί το σεξ στο κρεββάτι ή ψάχνουν για νέες εμπειρίες αλλά δεν θέλουν να βγουν γκέι σεξ δωμάτια από το σπίτι, το σεξ στο μπάνιο.\nΕίναι ανάγκη για τα ζευγάρια να έχουν το σεξ στη ζωή τους ακόμα και όταν. Στις φωτογραφίες παραπάνω βρήκαμε για εσάς μπάνια με μίνιμαλ και σύγχρονη αισθητική που μπορούν να γίνουν σημείο αναφοράς και έμπνευσης εάν σχεδιάζετε. Δεν είναι τυχαίο ότι οι πιο ακμαίοι λαοί ήτανε γνώστες της ευεργετικής επίδρασης του κρύου νερού. Να είναι πρακτικό και όμορφο ταυτόχρονα. Οικολογικό σεξ: Γνωρίστε τη νέα μόδα του έρωτα thumbnail.\nΑλλά πολλές φορές μετά. Δεν είναι σωστό να σηκωθείς κατευθείαν και να πας για μπάνιο, αλλά τι πρέπει να κάνεις. Reed εντοπίστηκε χωρίς τις αισθήσεις της στο μπάνιο του δωματίου. Σε βλέπει μόνο φιλικό μπάνιο σεξ Σπάσε επιτέλους την φιλικό μπάνιο σεξ. Μία απίστευτη ιστορία με σεξ, πολύτιμους λίθους και πρωταγωνιστή φιλικό μπάνιο σεξ. Αναζητήστε κάποια πρόσωπα συγγενικά ή φιλικά σας που μπορούν να. Το σεξ είναι μια μοναδική εμπειρία που μπορεί να πάρει πολλές διαστάσεις. Ακόμα κι αν είναι στο μπάνιο σε ένα φιλικό σπίτι, φιλικό μπάνιο σεξ αυτοκίνητο ή στο σινεμά, το σεξ σε δημόσιο χώρο αποτελεί φιλικκό άκρως ερεθιστική φαντασίωση αφού η ιδέα του.\nΦιλικό μπάνιο σεξ η Στόρμι επέστρεψε φιλικόό το μπάνιο, ο Tραμπ ήταν ξαπλωμένος στο. Κι όχι μόνο αυτό αλλά θα μοιραστούν μια καυτή σκηνή σεξ σε ένα μπάνιο!\nPrevious Article Www σεξ XXX μαύρο com\nΥπέροχες ιδέες για ράφια μπάνιου.\nμαύρο, βήμα, πορνό\nΚακά τα ψέματα, η μπανιέρα είναι ένα μέρος που. Μπορεί να σημαίνουν ότι έχετε μια καλή φιλική και ανθρώπινη σχέση με. Αν το βάλεις σε ένα χώρο όπου περνάς πολλές.\nΔωρεάν πορνό Κολομβιανή Dishakar δωρεάν, πορνό, Κολομβιανή\nΤι μπορείς να κάνεις αν θέλεις να παρεμείνετε. Η βρετανική εφημερίδα The Sun επικαλείται πηγές από τον φιλικό κύκλο του 24χρονου χορευτή ο οποίος φέρεται να αποκάλεσε αχόρταγη στο σεξ την πολύ.\nΓυναικεία γυναικείος οργασμός πορνό βίντεο Guzuru γυναικεία, γυναικείος, οργασμός, πορνό, βίντεο\nόμορφη, Ebony, φωτογραφία, πορνό(9)\nγυμνό, μοντέλο, pic(10)\nγκέι, αρσενικό, σεξ, λέσχες(4)\nΧεντάι, εικονικό, πορνό(10)


«Πάντων χρημάτων μέτρον άνθρωπος» – xyth.gr\nΟ Πρωταγόρας δίδασκε νομικά και ρητορική, επί πληρωμή. Αν και οι διδασκαλίες του αφορούσαν κυρίως πρακτικά ζητήματα (την επιχειρηματολογία που θα επέτρεπε στους πελάτες του να κερδίσουν μια αστική δίκη και όχι να αποδείξουν μια άποψη), εντούτοις διέκρινε τις φιλοσοφικές συνέπειες αυτών που δίδασκε. Σύμφωνα με τον Πρωταγόρα, κάθε θέση έχει δύο πλευρές, οι οποίες μπορεί να είναι εξίσου έγκυρες. Ισχυρίζεται ότι μπορεί να ισχυροποιήσει μια αδύνατη θέση αποδεικνύοντας, όχι την αξία των επιχειρημάτων του υποστηρικτή της, αλλά την πειστικότητά του. Έτσι, αναγνωρίζει ότι η πεποίθηση είναι υποκειμενική και ότι το μέτρο της αξίας της είναι εκείνος που την υποστηρίζει. Αυτό το είδος συλλογιστικής, που συνηθιζόταν στο δίκαιο και την πολιτική εκείνη την εποχή, ήταν νέο στη φιλοσοφία, θέτοντας τον άνθρωπο στο κέντρο της, αυτή η συλλογιστική συνέχιζε την παράδοση του αποκλεισμού της θρησκείας από τη φιλοσοφική συζήτηση και μετατόπιζε το φιλοσοφικό ενδιαφέρον από την κατανόηση της φύσης του σύμπαντος, στην εξέταση της ανθρώπινης συμπεριφοράς.\nΕΚΔΟΣΕΙΣ : ΚΛΕΙΔΑΡΙΘΜΟΣ


Πρωινό που έχει το όνομα ...κινηματογραφικού αστέρα και γεύση από Χόλυγουντ - Medical Land\nΕνθουσιασμένοι ειναι οι σινεφίλ της Γερμανίας που έχουν βρει μια γωνιά στην πρωτεύουσα όπου μπορούν να απολαύσουν νόστιμα εδέσματα γύρω από φωτογραφίες των αξέχαστων ηθοποιών του κινηματογράφου. Στο καφέ Kitchenette στη συνοικία Σέντλινγκ του Μονάχου, τα πιάτα που προσφέρονται για πρωινό, φέρουν τα ονόματα σπουδαίων κινηματογραφικών αστέρων και αφήνουν ικανοποιημένους τους απαιτητικούς ουρανίσκους ακόμη και των πιο σκληρών κριτικών ταινιών.\nΤο πιάτο «Όντρεϊ Χέπμπορν» δεν θυμίζει σε τίποτα το κρουασάν και το φλυτζάνι καφέ που προτιμούσε η ηθοποιός, ενώ στεκόταν έξω από το κοσμηματοπωλείο Tiffany’s και χάζευε τη βιτρίνα στην ταινία «Breakfast at Tiffany’s» στην οποία είχε πρωταγωνιστικό ρόλο ως Χόλυ Γκολάιτλι. Το πιάτο στο γερμανικό καφέ περιλαμβάνει σολομό, μπαγκέτα και βραστό αυγό με χαβιάρι.\nΠολλά από τα πιάτα πρωινού είναι πολύ πλούσια και μπορούν να αντικαταστήσουν γεύμα, όπως για παράδειγμα, το πιάτο «Ομάρ Σαρίφ».\nΠίσω από το όνομα του διάσημου ηθοποιού, ο οποίος είναι γνωστός για τη συμμετοχή του στην ταινία «Λόρενς της Αραβίας», κρύβονται χουρμάδες τυλιγμένοι με μπέικον και ψημένο κατσικίσιο τυρί με μέλι σε σαλάτα και επίσης ψωμί και γιαούρτι με φρούτα.


Ο οσφυοκάμπτης | Η Εφημερίδα των Συντακτών\nΚαμιά πολιτική που παραβιάζει τα ανθρώπινα δικαιώματα και καταλύει τις δημοκρατικές ελευθερίες δεν μπορεί να υπάρξει χωρίς αυτόν. Αυτή η πάστα ζώου μουλωχτού, σαν του παστού του χοιρινού το ξίγκι, με μυαλό κουκούτσι, όπως αναφέρει και ο Μαγιακόφσκι, αποτελεί τα πήλινα πόδια της εξουσίας που επιθυμεί έναν κόσμο χωρίς ανθρώπους. Αυτός ο καυχησιάρης και κουραδόμαγκας (κατά Βλαδίμηρο) προσβάλλει, εξευτελίζει, μειώνει υλικά και συμβολικά τον συνάνθρωπό του και μπορεί να φτάσει μέχρι και να προκαλέσει άμεσα ή έμμεσα την απώλεια μιας ανθρώπινης ζωής.\nΟ τυπολάτρης γλείφτης αυτός, δεν το κάνει λόγω κάποιων εγγενών χαρακτηριστικών της προσωπικότητάς του ή ψυχικών ανωμαλιών. Ενας άνθρωπος σαν και εμάς είναι, απλά όταν η εξουσία δημοσίευσε μια προκήρυξη θέσεων εργασίας για όργανα μεταβίβασης αντιδημοκρατικών και καταπιεστικών πολιτικών, αυτός δήλωσε αμέσως συμμετοχή, φωνάζοντας «είμαι έτοιμος να αναλάβω τις ευθύνες μου».\nΣήμερα κορνιζάρει υπουργικές αποφάσεις και εσωτερικές εγκυκλίους, τις οποίες και βάζει στον τοίχο πίσω από το γραφείο του (το εικονοστάσι της νομιμότητας το αποκαλεί) και κάθε μέρα αναιρεί ένα-ένα τα κερδισμένα με αγώνες πολλών ετών ανθρώπινα δικαιώματα, οδηγώντας τους υφισταμένους του (όπως τους θεωρεί) στην απόλυτη εξαθλίωση. Επιτέλους, το απρόσωπο σύστημα βρήκε το πρόσωπό του.\nΑυτούς τους οσφυοκάμπτες τούς συναντάς στο σχολείο, στο πανεπιστήμιο, στο σύστημα καταστολής και δικαιοσύνης, στο Δημόσιο και ευρύτερο δημόσιο τομέα, στον χώρο δουλειάς σου. Τους συναντάς, όταν επικαλούνται τη «νομιμοποίηση» από τα πάνω, από την «αρχή», και απαξιούν τις συλλογικές αποφάσεις από τα κάτω.\nΟταν αρθρογραφούν ενάντια σε κάθε μορφή διαλεκτικής σχέσης με την κοινωνία, όταν ο ελιτισμός τους πηγάζει από την πίστη τους στον ηγεμόνα, είτε αυτό είναι ένα πρόσωπο είτε ένας θεσμός, όταν αρνούνται να δεχτούν την ιστορική σταθερά, την κοινωνική αλλαγή. Οταν σε κάθε εκλογική αναμέτρηση, από το χωριό τους μέχρι την κυβέρνηση περιφέρουν το σαρκίο τους στον μεγαλύτερο πλειοδότη, τον οποίο και υπηρετούν γλείφοντας για όλη τη θητεία.\nΣτημένος στη μικρή οθόνη περιμένει τα δελτία των 8 για να πάρει γραμμή (-αχ, μην αλλάξει γιατί τον μπερδεύει), για να αναλάβει δράση αμέσως μετά σε δίκτυα κοινωνικής δικτύωσης, στον χώρο εργασίας και στην οικογενειακή μάζωξη, ως άλλος αδέκαστος δικαστής της Ιεράς Εξέτασης που κατακεραυνώνει κάθε τι που απειλεί την ηρεμία του κύριου και αφεντικού του. Δούλος και δουλοπρεπής, υπήκοος και υποτελής, δεν αντέχει την ιστορία που έβαλε ταφόπλακα στη νεκρική σιγή εποχών που δεν ήξεραν την ισότητα και τη δικαιοσύνη και για αυτό στηρίζει και τους αναθεωρητές της.\nΕίναι αλήθεια πως στη σημερινή κυβέρνηση είναι μεγάλος ο αριθμός των πανεπιστημιακών που υπουργοποιήθηκαν. Η συγκεκριμένη αριθμητική διαπίστωση αναζωπύρωσε το στερεότυπο για την απουσία δεξιότητας των...


ΟΙΚΟΓΕΝΕΙΑΚΗ ΚΑΙ ΟΙΚΟΝΟΜΙΚΗ ΒΙΑ - ppt κατέβασμα\nΟΙΚΟΓΕΝΕΙΑΚΗ ΚΑΙ ΟΙΚΟΝΟΜΙΚΗ ΒΙΑ\nΔημοσίευσεDorothy Romanos Τροποποιήθηκε πριν 3 χρόνια\nΠαρουσίαση με θέμα: "ΟΙΚΟΓΕΝΕΙΑΚΗ ΚΑΙ ΟΙΚΟΝΟΜΙΚΗ ΒΙΑ"— Μεταγράφημα παρουσίασης:\n1 ΟΙΚΟΓΕΝΕΙΑΚΗ ΚΑΙ ΟΙΚΟΝΟΜΙΚΗ ΒΙΑ\nPROJECT ΜΠΛΕ ΟΜΑΔΑ Αντανιάν Μαρίνα Αρβανιτίδης Στράτος Καραβασίλης Χάρης Μητακούδη Μαρίνα Πασσιά Γεωργιάννα Φακετόπουλος Αντώνης\n2 ΒΙΑ Η βία αναφέρεται στις πράξεις της επιθετικότητας και της κατάχρησης που προκαλεί ή σκοπεύει να προκαλέσει τον εγκληματικό τραυματισμό ή τη ζημιά στα πρόσωπα, και (σε μια μικρότερη έκταση) τα ζώα και την περιουσια.\n3 ΟΙΚΟΝΟΜΙΚΗ ΒΙΑ Τι είναι; Oικονομική στέρηση και χειραγώγηση του άλλου μέσα από τα χρήματα ή άλλα υλικά αγαθά, π.χ. έλεγχος των οικονομικών του άλλου με τρόπο κυριαρχικό και υποτιμητικό, εκβιασμός μέσω των χρημάτων. Στέρηση του δικαιώματος του άλλου για οικονομική αυτονομία (π.χ. να μην του/της επιτρέπεται να εργαστεί). Εσκεμμένη στέρηση οικονομικής υποστήριξης του άλλου (συνήθως σε περιπτώσεις που η γυναίκα δεν εργάζεται) συνήθως αναγκάζοντάς τον/την να αρχίσει να ικετεύει για οικονομική υποστήριξη.\n4 Σε τι αφορά; Οικονομική βία - εκμετάλευση 'Ελεγχος της περιουσίας και των εσόδων του θύματος ή και κατάχρηση, καλλιέργεια οικονομικής εξάρτησης (απαγόρευση εργασίας, αποκλεισμός χρηματοπιστωτικών πόρων και δυνατότητας εργασίας, κλπ.), άμισθη εργασία, καταναγκαστική εργασία (για κέρδος του θύτη) οικονομικές αποφάσεις χωρίς ενημέρωση του συντρόφου (για κοινούς πόρους), παράδειγμα: " η δικιά μου η γυναίκα/κόρη δεν μπορεί να δουλεύει\n5 Ποιοί; Το θέμα τείνει να εμφανίζεται πιο συχνά σε εγχώριες σχέσεις, όπως για παράδειγμα μεταξύ ενός άντρα και μιας γυναίκας ή ένος ηλικιωμένου γονέα με ένα ενήλικο παιδί.\n6 Απέναντι στους ηλικιωμένους\nΓιατί; Απέναντι στους ηλικιωμένους Οι άνθρωποι που προσπαθούν να ελέγξουν και να λάβουν τα χρήματα από τους ηλικιωμένους έχουν μια ποικιλία κινήτρων. Κάποιοι μπορεί να θεωρήσουν τα άτομα που είναι ανάπηρα ή μοναχικά ως εύκολους στόχους, διότι αυτοί είναι πιο πιθανό να δεχτούν βοήθεια και να επιτρέψουν σε άλλους να έχουν πρόσβαση στα αρχεία και τους λογαριασμούς τους. Ενήλικα παιδιά μπορεί να αισθάνονται ότι έχουν το κύριο μερίδιο από την περιουσία των γονιών τους.\n7 Ανάμεσα σε μέλη της οικογένειας\nΟικονομική κακοποίηση μπορεί επίσης να παρατηρηθεί σε γάμους, ως μέσο για να ελέγχει ο ένας σύντροφος τον άλλον προκειμένου να τον κάνει να αισθάνεται ανίσχυρος και εξαρτημένος έτσι ωστε να μην τον εγκαταλήψει ποτέ. Για παράδειγμα ένας σύντροφος μπορεί να μην επιτρέπει στον άλλον να έχει πρόσβαση στο οικογενειακό εισόδημα, ή να του δίνει μόνο ένα μικρό μέρος από αυτό. Ακόμη, μπορεί να εκμεταλλευέται το μισθό του θύματος ή άλλα μέσα προσωπικών κεφαλαίων. Σε ορισμένες περιπτώσεις, ένας σύζυγος μπορεί να αναγκάσει τον άλλον να εγκαταλείψει μια θέση εργασίας, ή θα μπορούσε να προκαλέσει διαταραχές στο χώρο εργασίας για να απολυθεί το θύμα\n8 Ποσοστά Σύμφωνα με μία μελέτη του MetLife, ηλικιωμένοι έχασαν περίπου $2.6 δις. σε μία οικονομική απάτη το 2009. Ο μη κερδοσκοπικός οργανισμός Investor Protection Trust ανακαλυψε οτι το 20% των Αμερικανών πάνω από 65, δηλαδή 7.3 εκατ. άνθρωποι , έχουν υπάρξει θύματα οικονομικών σκανδάλων.\n9 ΟΙΚΟΓΕΝΕΙΑΚΗ ΒΙΑ Τι είναι; Οποιαδήποτε παράνοµη πράξη,παράλειψη ή συµπεριφορά µε την οποία προκαλείται άµεσα σωµατική, σεξουαλική ή ψυχική βλάβη σε οποιοδήποτε µέλος τηςοικογένειας από άλλο µέλος της οικογένειας και περιλαµβάνει και τη βία που ασκείται µε σκοπό την επίτευξη σεξουαλικής επαφής χωρίς τη συγκατάθεση του θύµατος, καθώς επίσης και τον περιορισµό της ελευθερίας του.\n10 Απο ποιοyσ και γιατι Χαμηλή αυτοεκτίμηση. Πιστεύουν ότι μέσα από τη βίαιη συμπεριφορά τους και τον αυταρχισμό τους μπορούν να αποδείξουν ότι αξίζουν. Συχνά χρησιμοποιούν το βίαιο σεξ ως μέσο για να αυξήσουν την αυτοεκτίμησή τους και τον ανδρισμό τους. Έχουν κτητική συμπεριφορά, δημιουργούν σκηνές παθολογικής ζήλιας και πολλοί παρουσιάζουν διπλή προσωπικότητα. Κάποιοι έχουν υπάρξει θύματα ή μάρτυρες σκηνών βίας στην πατρική τους οικογένεια.\n11 Παραδοσιακές αντιλήψεις γύρω από το ρόλο τους\nΠαραδοσιακές αντιλήψεις γύρω από το ρόλο τους. Πιστεύουν στην υπεροχή των ανδρών και στον παραδοσιακό τους ρόλο μέσα στην οικογένεια. Έλλειψη αυτοελέγχου και επίγνωσης των πράξεών τους και προβολή της ευθύνης σε άλλους. Δεν παραδέχονται ότι η συμπεριφορά τους είναι βίαιη, δεν εκτιμούν τις αρνητικές επιπτώσεις που έχει η πράξη τους στο θύμα ή στα άλλα μέλη της οικογένειας. Δικαιολογούν τον εαυτό τους για τη συμπεριφορά τους, προβάλλοντας άλλους, εξωγενείς παράγοντες, όπως οικονομικά προβλήματα, αλκοόλ, την προκλητική συμπεριφορά της συζύγου.\n12 Βια εναντια στα παιδια Α) Σωµατική Βία και Κακοποίηση από τους γονείς\nΣωµατική βία περιλαµβάνει κάθε είδους τραυµατισµό και κάκωση που δεν οφείλεται σε ατύχηµα. Η κάκωση µπορεί να είναι µια ή πολλές, παρατηρείται δε συχνότερα στο κεφάλι και στα άκρα του παιδιού, δηλαδή στα ακάλυπτα µέρη του σώµατος. Η σωµατική βία περιλαµβάνει: • Σπρώξιµο • Χαστούκι • Κτύπηµα στο σώµα ή στο πρόσωπο • ∆άγκωµα • Ρίξιµο αντικειµένων • Τσίµπηµα • Τράβηγµα µαλλιών • Κλωτσιά\n13 Βια εναντια στα παιδια Β) Σεξουαλική Παραβίαση από τους γονείς\nΘεωρείται η συµµετοχή ή έκθεση παιδιών και εφήβων σε πράξεις µε σεξουαλικό και εφήβων σε πράξεις µε σεξουαλικό περιεχόµενο υποκινούµενες από ενήλικα, συνήθως, που έχει σχέση φροντίδας ή οικειότητας µε το παιδί, οι οποίες έχουν ως σκοπό τη σεξουαλική διέγερση ή και ικανοποίηση του ενήλικα.\n14 Βiα ενaντια στουσ ενηλικεσ (Απο τον ενα γονεα στον αλλον)\nΗ σωµατική βία περιλαµβάνει: • Σπρώξιµο • Χαστούκι • Κλωτσιά • Κτύπηµα στο πρόσωπο και στο σώµα • Ρίξιµο αντικειµένων • ∆άγκωµα • Κάψιµο µε τσιγάρο • Κτύπηµα µε αντικείµενα Η ψυχολογική βία περιλαµβάνει: • Αποµόνωση • Εκφοβισµό • Ταπείνωση • Υποτίµηση Η σεξουαλική βία περιλαµβάνει: • Βιασµό • Εξαναγκασµό σε σεξουαλικές πράξεις παρά τη θέληση.\n15 ποσοστα Η βία μέσα στην οικογένεια είναι ένα φαινόμενο διαπολιτισμικό, διαχρονικό και δεν διαλέγει κοινωνικές τάξεις. Στην Ελλάδα, το ποσοστό της βίας μέσα στην οικογένεια ανέρχεται στο 31%. Η πραγματική διάσταση του προβλήματος όμως δεν μπορεί να δοθεί, γιατί ένα μεγάλο ποσοστό γυναικών που κακοποιείται φοβάται να το καταγγείλει. Περίπου μόνο 1 στα 20 περιστατικά καταγγέλλεται στην Αστυνομία.\n16 Συνεπειεσ Στα παιδιά: Τα παιδιά- θύματα της ενδοοικογενειακής βίας συνήθως εμφανίζουν ψυχοσωματικά προβλήματα και άλλες διαταραχές, από νυχτερινή ενούρηση μέχρι και απόπειρες αυτοκτονίας. Είναι πιο ευάλωτα σε παραβατικότητα και συχνά από θύματα γίνονται τα ίδια δράστες. Κομμάτια από τη συμπεριφορά των γονέων φαίνεται να μεταβιβάζονται και στις επόμενες γενιές, στην ενήλικη ζωή των παιδιών τους μέσα στο συζυγικό τους ρόλο.\n17 Γονείς που ως παιδιά έχουν υπάρξει αυτόπτες μάρτυρες ή θύματα ενδοοικογενειακής βίας, έχουν τάση για βίαιη συμπεριφορά και δυσκολίες προσαρμογής στην οικογενειακή τους ζωή. Γονείς που συνεχίζουν το φαύλο κύκλο της κακοποίησης στα παιδιά τους, φαίνεται πως έχουν αποσυνδέσει τα συναισθήματά τους από τις αναμνήσεις της δικής τους κακοποίησης.\n18 Στις γυναίκες Χαμηλή αυτοεκτίμηση. Πιστεύουν ότι ο ρόλος τους ως σύζυγοι, νοικοκυρές και μητέρες τους δίνει αυτοαξία. Έχουν παραδοσιακές αντιλήψεις σε θέματα οικογένειας και πιστεύουν στην ενότητά της και στα στερεότυπα του γυναικείου ρόλου. Οι περισσότερες έχουν υπάρξει θύματα κακοποίησης από τους γονείς τους στην παιδική τους ηλικία.\n19 Παθητική συμπεριφορά. Υπομένουν, ανέχονται τον εξευτελισμό και την προσβολή, δέχονται την ευθύνη για τις βίαιες πράξεις των συζύγων τους. Ενώ χαρακτηρίζονται παθητικές από τους άλλους, αντιμετωπίζουν όμως τη βία στο σπίτι με τέτοιο τρόπο ώστε να αποφεύγουν μεγαλύτερη κακοποίηση ή και δολοφονία. Ανασφάλεια και αναξιότητα. Νιώθουν ξεκρέμαστες χωρίς την παρουσία του συζύγου, αποφεύγουν να αναλάβουν ευθύνες και πρωτοβουλίες γιατί φοβούνται ότι αν αποτύχουν θα κατακριθούν και θα κακοποιηθούν. Συχνά χρησιμοποιούν τα σεξ ως μέσο διατήρησης της σχέσης τους.\n20 Ενοχές. Πιστεύουν ότι ευθύνονται οι ίδιες για την κακοποίησή τους και αρνούνται τον θυμό που νιώθουν από την κακοποίηση. Ψυχοσωματικά συμπτώματα. Έχουν έντονες αντιδράσεις άγχους και ψυχοσωματικές ασθένειες. Αίσθημα αβοηθησίας. Πιστεύουν ότι κανείς δεν μπορεί να τις βοηθήσει και να τις στηρίξει πέρα από τον ίδιο τον εαυτό τους.\nΚατέβασμα ppt "ΟΙΚΟΓΕΝΕΙΑΚΗ ΚΑΙ ΟΙΚΟΝΟΜΙΚΗ ΒΙΑ"


ΒΡΑΓΚΙΑΝΑ (ΝΟΤΙΑ ΑΡΓΙΘΕΑ) ΚΑΡΔΙΤΣΑΣ. Πλατανος news : ΟΙ ΑΡΧΑΙΟΙ ΑΘΑΜΑΝΕΣ\nΟΙ ΑΡΧΑΙΟΙ ΑΘΑΜΑΝΕΣ\nΘα μπορούσε κάποιος να αναρωτηθεί εάν υπάρχει λόγος μελέτης κάποιας αρχαίας\nφυλής που δραστηριοποιήθηκε στην ευρύτερη περιοχή της νότιας Πίνδου, στην οποία\nανήκει ο σημερινός Ασπροπόταμος. Πιθανότατα οι Ασπροποταμίτες δεν είναι απόγονοι\nτων Αθαμάνων, το γεγονός όμως ότι στη γη που θεωρούμε δική μας υπήρχαν κάποιες\nάλλες φυλές (κυρίως οι Αθαμάνες) με τα ακόντια, τις επιβλητικές ενδυμασίες και την\nσπουδαία ιστορία καθιστά τη μελέτη των Αθαμάνων ενδιαφέρουσα και αξιόλογη. Η\nμακρόχρονη κατοίκηση μιας περιοχής, καθώς και η ιστορικότητα των αρχαίων κατοίκων\nτης, της προσδίδει μια πιο ενδιαφέρουσα και συναρπαστική διάσταση.\nσπουδαιότερα ελληνο-ρωμαϊκά ιστορικά και γεωγραφικά συγγράμματα της αρχαιότητας\nτους αναφέρουν συχνά.\nΟι Αθαμάνες ήταν ηπειρώτικο φύλο που κατείχε τα μέρη γύρω από τον άνω ρου\nτου Άραχθου, τα Σζουμέρκα και τον άνω ρου του Αχελώου. Πρωτεύουσα της\nΑθαμανίας ήταν η Αργιθέα. Όταν η ηπειρώτικη μοναρχία διαλύθηκε γύρω στο 230, η\nδύναμη της αυξήθηκε κατά τη διάρκεια της βασιλείας δυο ικανών βασιλιάδων, του\nΘεόδωρου και του Αμύνανδρου. Ωφελήθηκε πολύ από το γεγονός ότι ήταν με τους\nνικητές της μάχης των Κυνοσκεφαλών (στις Κυνός Κεφαλές της Θεσσαλίας, κοντά στα\nΦάρσαλα, όπου οι λεγεωνάριοι του ύπατου Σίτου Κόιντου Φλαμινίνου κατατρόπωσαν την επί\n200 χρόνια αήττητη μακεδονική φάλαγγα. Η τοποθεσία θύμιζε κεφάλι σκύλου (κυνός), εξ ου και\nη ονομασία της.) το 197 π.Χ., αλλά υπέφερε για την υποστήριξη που προσέφερε στον\nΑντίοχο ΙΙΙ. Στην περίοδο της ακμής τους κατέλαβαν μεγάλο μέρος της Συμφαίας, ενώ\nκέρδισαν μέρη της Θεσσαλίας από τους γείτονες τους. Συνέχισαν ανεξάρτητοι, έως τον\nπρώτο αιώνα, αλλά τα εδάφη τους μειώθηκαν στα παλιά τους όρια.\nΣτα τέλη του 3ου αιώνα π.Χ. στην ανατολική μεσόγειο υπήρχε μια σχετική\nισορροπία δυνάμεων μεταξύ των ελληνικών βασιλείων, τα οποία είχαν δημιουργηθεί\nμετά τη διάσπαση της αυτοκρατορίας του μεγάλου Αλεξάνδρου. Σα τέσσερα βασίλεια\nήταν των Αντιγονίδων στη Μακεδονία, των Ατταλιδών της Περγάμου στη μικρά Ασία,\nτων Σελευκιδών στη Συρία και Μεσοποταμία και των Πτολεμαίων στην Αίγυπτο.\nΑνάμεσά τους υπήρχαν κράτη με σημαντικότερα την Αθήνα, τη ΢πάρτη την Αιτωλική\nσυμμαχία κ.α. Οι εμφύλιοι πόλεμοι και κυρίως ο Πελοποννησιακός είχαν αποδυναμώσει\nπολύ τα ελληνικά κράτη με αποτέλεσμα την εξάρτησή τους από την ανερχόμενη Ρώμη. Οι Ρωμαίοι ξεκίνησαν τις πολεμικές τους εκστρατείες στην ανατολική Μεσόγειο,\nμε τον πόλεμο που κήρυξαν στην Ιλλυρία (σημερινή Αλβανία) το 229 π.Χ. Οι Ρωμαίοι,\nαφού επέλασαν νικηφόρα, κατέλαβαν αρκετές ελληνικές πόλεις στην Ιλλυρική ακτή.\nΑυτές οι εξελίξεις δημιούργησαν υποψίες στον Φίλιππο τον τέταρτο της Μακεδονίας, ο\nοποίος το 215 π.χ. συμμάχησε με τον Αννίβα και τους Καρχηδόνιους (βόρια Αφρική)\nεναντίον των Ρωμαίων. Σο 211 π.Χ. οι Ρωμαίοι απάντησαν δημιουργώντας συμμαχία με\nτους Αιτωλούς, παλιούς εχθρούς της Μακεδονίας. Στη συγκεκριμένη συμμαχία σύντομα\nπήραν μέρος κι άλλα ελληνικά κράτη όπως οι Αθαμάνες. Αφού νικήσανε τους\nΚαρχηδόνιους οι Ρωμαίοι στράφηκαν προς την Μακεδονία. Όταν άρχισαν να εισβάλουν\nνικηφόρα στη Μακεδονία, διάφοροι αρχηγοί κρατών που συνόρευαν με τη Μακεδονία\nεπισκέφθηκαν το ρωμαϊκό στρατόπεδο. Μεταξύ αυτών ο Αμύνανδρος ο οποίος\nσυμφώνησε να προσπαθήσει να πείσει τους Αιτωλούς να λάβουν μέρος στον πόλεμο στο\nπλευρό των Ρωμαίων.\nΑφού οι Αθαμάνες και οι Αιτωλοί συμμάχησαν με τους ρωμαίους αρχίσανε να\nκαταλαμβάνουν πόλεις φιλικά προσκείμενες στη Μακεδονία. Ενώ ο Αμύνανδρος\nεπιθυμούσε να καταλάβουν τους Γομφούς, πόλη γειτονική της Αθαμανίας, οι Αιτωλοί\nκατευθύνθηκαν προς τους εύφορους κάμπους της Θεσσαλίας με σκοπό να βρούνε\nπρομήθειες. Ο Αμύνανδρος παρότι δε συμφωνούσε με τον τρόπο που προχωρούσαν και\nδιάλεγαν το μέρος στρατοπέδευσης τους ακολούθησε. Φοβούμενος όμως ότι η\nαπροσεξία τους θα έφερνε συμφορές σε αυτόν και τους άνδρες του και όταν τους είδε να\nστρατοπεδεύουν σε ανοιχτό επίπεδο μέρος στρατοπέδευσε σε ένα ασφαλές κοντινό\nύψωμα. Η δικαίωσή του δεν άργησε να φανεί όταν ο Φίλιππος παρουσιάστηκε στο\nστρατόπεδο των Αιτωλών. Οι Μακεδόνες πιάνοντας τους απροετοίμαστους τους νίκησαν\nεύκολα ενώ σκότωσαν και αιχμαλώτισαν αρκετούς κατά την άτακτη οπισθοχώρησή τους.\nΟ Φίλιππος πίστευε ότι μπορούσε να καταλάβει και το στρατόπεδο των Αθαμάνων αλλά\nκαθώς η νύχτα πλησίαζε αποφάσισε να αναβάλει την επιχείρηση για την επόμενη αυγή.\nΟι Αιτωλοί από τον πανικό τους είχανε διασκορπιστεί σε διάφορες κατευθύνσεις αλλά ο\nΑμύνανδρος αποδείχθηκε πολύ χρήσιμος γι’ αυτούς. Κάτω από τις διαταγές του οι\nΑθαμάνες, οι οποίοι γνώριζαν τα μονοπάτια που περνούσαν μέσα από τα βουνά,\nοδήγησαν τους Αιτωλούς στη χώρα τους.\nΗ ώρα της μεγάλης μάχης πλησίαζε και ο στρατός των Ρωμαίων ενώθηκε μεταξύ\nάλλων με τους Αιτωλούς και 1200 άνδρες πεζικό Αθαμάνες. Οι Μακεδόνες\nστρατοπέδευσαν στις Κυνοσκεφαλές, μια περιοχή με πολλά υψώματα. Οι Ρωμαίοι και οι\nσύμμαχοί τους ήταν αυτοί που επιτέθηκαν πρώτοι. Η άλλοτε πανίσχυρη Μακεδονική\nφάλαγγα, αποδείχθηκε βαριά και δυσκίνητη μπροστά στον πιο ικανό και οργανωμένο\nστρατό του τότε κόσμου. 8000 Μακεδόνες σκοτώθηκαν και 5000 αιχμαλωτίστηκαν από\nτο σύνολο των περίπου 16000 που είχαν ξεκινήσει τη μάχη. Οι Ρωμαίοι αποφάσισαν\nέπειτα ότι όλα τα ελληνικά κράτη θα έμεναν ανεξάρτητα.\nΟι Ρωμαίοι βλέπανε τον Αντίοχο τον τρίτο και το βασίλειό του στη δυτική Ασία\nμε υποψία. Παρότι αυτός αρνήθηκε να βοηθήσει τον Φίλιππο στον πόλεμο με τους\nΡωμαίους εκείνοι τον θεωρούσαν απειλή λόγω του πλούτου και της, κατά τα φαινόμενα,\nμεγάλης δύναμής του. Οι Αιτωλοί οι οποίοι ήταν δυσαρεστημένοι με τους Ρωμαίους,\nδιότι παρότι προσφέρανε τα μέγιστα στο πόλεμο με τη Μακεδονία και υπέστησαν πολλές ζημιές οι Ρωμαίοι δεν τους ανταμείψανε αναλόγως, ζητήσανε από τον Αντίοχο να\nελευθερώσει τους Έλληνες από τη Ρώμη. Ο Αντίοχος, αρπάζοντας την ευκαιρία,\nσυγκέντρωσε όσο στρατό είχε στη διάθεσή του και κατευθύνθηκε πρός στην κεντρική\nΕλλάδα. ΢τη σύσκεψη που είχε με τους Αιτωλούς, αποφασίστηκε να γίνει επαφή με τους\nΒοιωτούς, τους Αχαιούς και τους Αθαμάνες για να συμμαχήσουν μαζί τους. Ο\nΑμύνανδρος είχε παντρευτεί την Απάμα, κόρη κάποιου Μακεδόνα ο οποίος\nονομάζονταν Αλέξανδρος και προσποιούνταν ότι είναι απόγονος του μεγάλου\nΑλεξάνδρου. Οι Αιτωλοί και ο Αντίοχος υποσχεθήκανε σ΄αυτόν τον Αλέξανδρο ότι θα\nτον κάνανε βασιλεία της Μακεδονίας και ως αντάλλαγμα του ζητήσανε να πείσει τον\nΑμύνανδρο να συμμαχήσει μαζί τους. Tελικά, ο Αμύνανδρος πείστηκε και συμμάχησε\nμε τον Αντίοχο.\nΟι Ρωμαίοι όταν πληροφορήθηκαν για την εισβολή του Αντίοχου στην Ελλάδα\nκηρύξανε τον πόλεμο που ήταν από καιρό να γίνει. Επελάσαν βίαια από το Βρουντούσιο\nως την Απολλωνία με τις δυνάμεις που ήταν σε ετοιμότητα δηλαδή 2,000 ιππείς, 20,000\nπεζούς και μερικούς με ελέφαντες. Προχώρησαν στη Θεσσαλία και βοηθούσαν τις\nπολιορκημένες πόλεις. Σε μια μεγάλη σύσκεψη ο Αντίοχος προσκάλεσε μεταξύ άλλων\nτους Αιτωλούς, τον Αμύνανδρο και τον Αννίβα τον Καρχηδόνιο. Ο σοφός και έμπειρος\nΚαρχηδόνιος συμβούλεψε τον Αντίοχο να συμμαχήσει με τον Φίλιππο. Σύμφωνα με τα\nλόγια του οι Αιτωλοί ήταν αυτοί που νικήσανε τον Φίλιππο, οι Αθαμάνες προσφέρανε,\nμετά τους Αιτωλούς, τις σημαντικότερες υπηρεσίες στον πόλεμο κατά του Φιλίππου και\nο Φίλιππος επωμίστηκε όλο το βάρος του πολέμου εναντίον των Ρωμαίων όταν το\nβασίλειο του Αντίοχου παρέμενε αμέτοχο. Ο Αννίβας πρότεινε ουσιαστικά τη συμμαχία\nόλων των ισχυρών ελληνικών βασιλείων και κρατών εναντίον των Ρωμαίων. Εάν οι\nσυμβουλές του είχαν εισακουστεί η ιστορία μπορεί να είχε γραφτεί διαφορετικά. Ο\nΑντίοχος έστειλε άνδρες να μαζέψουν τα κόκαλα των Μακεδόνων από τις Κυνός\nΚεφαλές όπου είχαν ηττηθεί από τους Ρωμαίους και τους συμμάχους τους για να φανεί\nως υπερασπιστής των Ελλήνων. Η κίνηση αυτή προκάλεσε την οργή του Φίλιππου διότι\nεκείνος φαινόταν ως ανίκανος που δεν είχε διατάξει να μαζευτούν ο ίδιος. Έσπευσε\nλοιπόν να συμμαχήσει με τους Ρωμαίους. Όταν μπήκε ο χειμώνας ο Αντίοχος\nεγκαταστάθηκε με το στρατό του στη Χαλκίδα. Οι Αιτωλοί και Αθαμάνες επέστρεψαν\nστις πατρίδες τους. ΢την αρχή της άνοιξης ο Φίλιππος ένωσε τον στρατό του με τους\nΡωμαίους και ξεκινήσανε εκστρατεία στη Θεσσαλία. Καταλαμβάνοντας πολλές πόλεις\nπροχώρησαν και στην κατάληψη πόλεων υπό Αθαμανική κατοχή όπως οι Γομφοί, η\nΣιλάνα, η Σρίκκη, η Μελίβοια και η Φαλορία. Σρεις χιλιάδες άνδρες από το στρατό των\nΑθαμάνων και του Αντίοχου αιχμαλωτίστηκαν. Ο Φίλιππος φέρθηκε στους αιχμαλώτους\nκαι ιδιαίτερα τους Αθαμάνες φιλικά, με σκοπό να κερδίσει την εύνοια των συμπατριωτών\nτους. Αφού ελευθέρωσε τους αιχμαλώτους προς τις πατρίδες τους, κατευθύνθηκε προς\nτην Αθαμανία. Οι πρώην αιχμάλωτοι Αθαμάνες μιλήσανε με τα καλύτερα λόγια για τον\nΦίλιππο και τη γενναιοδωρία του προς αυτούς. Βλέποντας αυτές τις εξελίξεις και\nφοβούμενος ότι θα τον παρέδιδαν στον Φίλιππο, ο Αμύνανδρος πήρε τη γυναίκα του και\nτα παιδιά του, παραιτήθηκε από το θρόνο και αποσύρθηκε στην Αμβρακία (σημερινή\nΆρτα). Ως αποτέλεσμα, η Αθαμανία πέρασε εύκολα στην κυριαρχία του Φίλιππου. Ο Αντίοχος, απογοητευμένος από τους δικούς του που είχαν καθυστερήσει στην\nΑσία και τους συμμάχους του που δεν αντεπεξήλθαν στις μεγάλες υποσχέσεις τους,\nαποτραβήχτηκε στις Θερμοπύλες.\nΠηγαίνοντας στις Θερμοπύλες οι Ρωμαίοι και ο Φίλιππος, νίκησαν τον Αντίοχο\nκαι τον ανάγκασαν να επιστρέψει στη Μικρά Ασία. Με αφορμή την κατάληψη\nσυμμαχικών τους πόλεων από τον Αντίοχο, οι Ρωμαίοι εισέβαλαν στη Μικρά Ασία.\nΣην ίδια περίοδο οι κυβερνήτες τους οποίους είχε ορίσει ο Φίλιππος στην\nΑθαμανία, με την αυθαίρετη και άνομη διοίκηση, έκαναν τους ανθρώπους να νοσταλγούν\nτον Αμύνανδρο. Ο Αμύνανδρος έστειλε αγγελιοφόρους στην πρωτεύουσα Αργιθέα για\nνα μάθουν τις προθέσεις των συμπατριωτών τους και αν ήταν θετικές για απαλλαγή από\nτους Μακεδόνες να τους ενημέρωναν ότι θα εισχωρούσε στην Αθαμανία με την βοήθεια\nτων Αιτωλών. Όταν έμαθε ότι οι συμπατριώτες του ήταν έτοιμοι για δράση έστειλε 52\nάνδρες, οι οποίοι χωρίστηκαν σε 4 ομάδες, για να ξεσηκώσουν τα πλήθη. Η πρώτη\nομάδα πήγε στην Ηράκλεια, η δεύτερη στην Σετραφύλια, η τρίτη στη Θεοδώρια και η\nτέταρτη στην Αργιθέα. Όταν έφτασε η συμφωνημένη ημέρα και ο Αμύνανδρος παρέμενε\nστα σύνορα με 1000 Αιτωλούς, οι Μακεδονικές φρουρές είχαν αρχίσει να διώκονται από\nτις 4 πόλεις και γράμματα στέλνονταν στις υπόλοιπες να παρακινηθούν και να\nαπαλλαχθούν από την τυραννία του Φίλιππου και να αποκαταστήσουν την παλαιότερη\nμοναρχία. Όταν έμαθε για την επανάσταση στην Αθαμανία ο Φίλιππος ξεκίνησε προς τα\nεκεί με 6000 άνδρες. Μπαίνοντας στην Αθαμανία έστειλε εμπρός τον Ξένο με 1000\nάνδρες πεζικό για να καταλάβει την Εθοπία κοντά στην Αργιθέα. Όταν είδε ότι οι\nάνδρες του κατέλαβαν την πόλη στρατοπέδευσε σε κοντινή απόσταση από το ναό του\nΑκραίους Διός. Σην επόμενη ημέρα αποφάσισε να προχωρήσει προς την Αργιθέα.\nΚαθώς όμως οι άνδρες του προχωρούσαν είδαν Αθαμάνες να τρέχουν στην πλαγιά κάτω\nαπό την οποία θα περνούσαν. Στο θέαμα αυτό οι προπορευόμενες σειρές σταμάτησαν\nκαι δίσταζαν να προχωρήσουν. Ο Φίλιππος παρότι επιθυμούσε να διασχίσει γρήγορα το\nπέρασμα βλέποντας τη σύγχυση διέταξε τους στρατιώτες να βαδίσουν προς την\nκατεύθυνση από την οποία είχαν έρθει. Στην αρχή οι Αθαμάνες τους ακολούθησαν με\nδιακριτικότητα από απόσταση, ενώ όταν έφτασαν οι Αιτωλοί, τους άφησαν να\nπαρενοχλούν την οπισθοφυλακή του Μακεδονικού στρατού. Κόβοντας δρόμο μέσα από\nτα μέρη που γνώριζαν πολύ καλά βγήκαν εμπρός στους Μακεδόνες, οι οποίοι\nαντικρίζοντας τους διέσχισαν το ποτάμι σχεδόν τρέχοντας και αφήνοντας πίσω αρκετούς\nάνδρες και όπλα. Εκεί σταμάτησε η καταδίωξη και οι Μακεδόνες επέστρεψαν στη\nπατρίδα τους. Ο Αμύνανδρος βλέποντας ότι ξανακέρδισε το βασίλειό του έστειλε\nπρέσβεις στη Ρώμη και στο Ρωμαίο στρατηγό στη Μικρά Ασία απολογούμενος που\nεπέστρεψε στο θρόνο με τη βοήθεια των Αιτωλών, κατηγορώντας παράλληλα τον\nΦίλιππο και παρακαλώντας τους να τον ξαναδεχτούν στη συμμαχία τους.\nΜετά τις συνεχόμενες νίκες τους οι Ρωμαίοι μείνανε η μόνη μεγάλη δύναμη στον\nελληνικό κόσμο, που ζούσε σε σχετική ισορροπία κάτω από την επιρροή τους. Μετά\nόμως από τις επαναλαμβανόμενες επαναστάσεις και τις καταστολές που ακολούθησαν\nστη Μακεδονία, τον Πόντο και άλλα μέρη οι Ρωμαίοι επέκτειναν σταδιακά την\nαυτοκρατορία προς ανατολάς και επομένως έπαψαν να υπάρχουν ελεύθερα ελληνικά\nAppian, The Foreign Wars (ed. Horace White), THE SYRIAN WARS\nPolybius, The Histories Fragments of Book XXI V. Affairs of Greece\nLancaster, Osbert – “Classical Landscape with Figures”, London (1947), reprinted\nΑναρτήθηκε από ΣΤΕΦΑΝΟΣ στις Πέμπτη, Σεπτεμβρίου 26, 2013


Ζωή Γράψιμο Αναπνοή - Ιδεοστρόβιλος\nΖωή Γράψιμο Αναπνοή\nΛητώ Σεϊζάνη\tΛογοτεχνία 07 Ιουνίου 2020\nΣυμβουλές συγγραφής από την Γερμανίδα λογοτέχνιδα και σεναριογράφο Doris Dörrie\nΘυμάμαι το φεγγάρι. Θυμάμαι την μεγάλη πανσέληνο του Αυγούστου πάνω απ'τα λιμανάκια της Βουλιαγμένης και πάνω από τη Βάρκιζα. Θυμάμαι να οδηγώ το βράδυ και να βλέπω το φεγγάρι έτσι λαμπερό και μεγάλο μέσα στη μαγεμένη νύχτα. Να το βλέπω να καθρεφτίζεται στη θάλασσα, κίτρινο, χρυσό, ασημένιο, πορτοκαλί, κόκκινο. Εξωπραγματικό και οικείο συνάμα. Θυμάμαι ένα βράδυ που γυρίζαμε από κάπου και σταματήσαμε μέσα σε κάτι χωράφια για να κοιτάξω τ'αστέρια. Με είπες χαζούλα ρομαντική. Είχε ψύχρα, ήταν ερημιά, άνθρωπος δεν περνούσε από εκείνον τον εξοχικό δρομάκο. Είχα την αίσθηση ότι δεν ζούσαν πια άλλοι άνθρωποι στη γη. Και πάλι η απόλυτη μαγεία. Ήθελα να τραγουδήσω. Νομίζω πως τραγούδησα. Όλο το έναστρο σύμπαν από πάνω μας σε μια παράσταση Πλανηταρίου ειδικά για μας μονάχα.\nΓράψε με το χέρι δέκα λεπτά συνεχόμενα χωρίς να σκέφτεσαι, μας προτρέπει η επιτυχημένη σεναριογράφος και συγγραφέας που, όμως, συχνά αναφέρεται στις αποτυχίες και τα τραύματα της προσωπικής της ζωής. Στο ένα βαρύ τραύμα, την απώλεια του άντρα της, και επίσης στην απώλεια της καλύτερής της φίλης. Γράψε χωρίς να σκέφτεσαι. Γράψε γι'αυτά που θυμάσαι. Γράψε γι'αυτά που σε περιτριγυρίζουν. Γράψε για ρούχα που αγάπησες ή μίσησες. Που τά'νοιωθες σαν πανοπλία να σε προστατεύουν, που σ'έκαναν να αισθάνεσαι ότι είσαι ένας άλλος, ένας καλύτερος εαυτός, ή που σε γελοιοποιούσαν. Γράψε για ένα μέρος όπου αισθάνθηκες ξένος, αταίριαστος. Γράψε για το πατρικό σου σπίτι ή για το σπίτι των παππούδων σου. Γράψε για την απώλεια. Γράψε για το πρώτο φιλί. Γράψε για το φεγγάρι.\nΓράφω δέκα λεπτά με το χέρι χωρίς να σκέφτομαι. Γράφω μια περίληψη των οδηγιών της. Γράφω για το βιβλίο της με τις συμβουλές συγγραφής.\nΛέει ότι ακόμα και μια λίστα για τα ψώνια μπορεί να είναι ποιητική. Η ίδια μαζεύει χαρτάκια με τις λίστες για τα ψώνια που βρίσκει πεταμένα στα σούπερ μάρκετ. Δίνει ένα παράδειγμα από αυτή την ποίηση της καθημερινότητας που τυχαία ανακαλύπτει:\nΛέει ότι ο καθένας μπορεί να γράψει. Δεν χρειάζεται να έχει ζήσει τρομερές κι ασυνήθιστες εμπειρίες, η καθημερινότητα αρκεί, τα συνηθισμένα πράγματα αρκούν.\nΜου αρέσει να την ακούω να μιλάει στο ραδιόφωνο ή στην τηλεόραση. Έχει κάτι πολύ απλό, προσιτό κι ανεπιτήδευτο. Ταυτόχρονα έχει μια έντονη προσωπικότητα και κάτι εντελώς δικό της. Χιούμορ και σοβαρότητα μαζί. Μια αυτοπεποίθηση που δεν κομπάζει όμως, δεν προσπαθεί να επιβληθεί. Έχει κάτι το διακριτικό παρά το κάπως εκκεντρικό της ντύσιμο.\nΤο πρώτο πράγμα που έκανα όταν άνοιξαν τα μαγαζιά μετά το lockdown ήταν να τρέξω στο βιβλιοπωλείο και να αγοράσω το βιβλίο της Leben schreiben atmen.\nΓράφω δέκα λεπτά για την Γερμανίδα συγγραφέα Doris Dörrie.


Πρώτη καταχώρηση: Πέμπτη, 28 Οκτωβρίου 2021, 11:18\nΣε τρεις συλλήψεις για υπόθεση αρπαγής και εκβίασης εννέα ατόμων, υπηκόων Πακιστάν, προχώρησε η αστυνομία. Συγκεκριμένα, συνελήφθησαν τρεις άνδρες ξένης καταγωγής 27, 24 και 20 ετών, οι οποίοι κρατούσαν τα θύματα παρά τη θέλησή τους σε σπίτι στον Εύοσμο Θεσσαλονίκης και ζητούσαν από συγγενικά τους πρόσωπα την καταβολή χρηματικών ποσών για την απελευθέρωσή τους.\nΕις βάρος των τριών συλληφθέντων σχηματίστηκε δικογραφία για τα αδικήματα της αρπαγής, εκβίασης και απόπειρας εκβίασης κατά συρροή και κατά συναυτουργία.\nΤης σύλληψης προηγήθηκε καταγγελία, στις 25/10, από δύο άνδρες ξένης καταγωγής στην Υποδιεύθυνση Ασφαλείας Μυτιλήνης, σύμφωνα με την οποία άγνωστα άτομα είχαν απαγάγει τον αδερφό τους και ζητούσαν για την απελευθέρωσή του το χρηματικό ποσό των 2.000 ευρώ. Από την έρευνα των αστυνομικών προέκυψε ως τόπος κράτησης του απαχθέντα άγνωστη τοποθεσία στη δυτική Θεσσαλονίκη.\nΣτη συνέχεια υπήρξε κινητοποίηση αστυνομικών της Ασφάλειας Θεσσαλονίκης και το βράδυ της 26ης Οκτωβρίου ορίστηκε παράδοση του αιτούμενου χρηματικού ποσού στην ευρύτερη περιοχή του Σιδηροδρομικού Σταθμού. Στο σημείο παράδοσης μετέβη ο 50χρονος απαχθείς, καθώς επίσης και 27χρονος άνδρας, ο οποίος αφού παρέλαβε το συμφωνηθέν χρηματικό ποσό, συνελήφθη.\nΤο πρωί της Τετάρτης, με τη συνδρομή αστυνομικών του Τμήματος Πρόληψης και Καταστολής Εγκληματικότητας, πραγματοποιήθηκε επιχείρηση σε διαμερίσματα στην περιοχή του Ευόσμου, όπου εντοπίστηκαν και απελευθερώθηκαν άλλοι οχτώ απαχθέντες, ενώ συνελήφθησαν και δύο άνδρες 24 και 20 ετών, ως απαγωγείς- συνεργοί.\nΑπό την έρευνα προέκυψε ότι οι συλληφθέντες απαιτούσαν εκβιαστικά, είτε από τους παθόντες, είτε από συγγενικά τους πρόσωπα, την καταβολή χρηματικού ποσού από 1.000 έως 2.000 ευρώ, για την απελευθέρωσή τους.\nΤελευταία ενημέρωση: Πέμπτη, 28 Οκτωβρίου 2021, 11:18\nΒαριές κατηγορίες για τους εμπλεκομένους στο κύκλωμα ελληνοποιήσεων\nΕπιστολή στον Πάπα Φραγκίσκο από 36 ΜΚΟ για τις συνθήκες διαβίωσης των προσφύγων στην Ελλάδα\nΘα γράψει ιστορία ο «γάμος» Rimac Automobili - Bugatti


Η Καρναβαλούπολη της Ελλάδας\nΠάτρα, η «Καρναβαλούπολη της Ελλάδας»\nΗ έκφραση του τίτλου έγινε διάσημη από το στόμα του Άλκη Στέα, του πιο γνωστού παρουσιαστή του πατρινού καρναβαλιού στους τηλεοπτικούς μας δέκτες. Το πατρινό καρναβάλι είναι ένα από τα σπουδαιότερα δρώμενα ολόκληρης της Ελλάδας και η σύγχρονη πορεία του ξεκινά 180 χρόνια πριν.\nΣυνδεδεμένο με φαντασμαγορικές αποκριάτικες στολές και υπέρλαμπρες εκδηλώσεις, το καρναβάλι ξεκινά κάθε χρόνο ανήμερα του Αγίου Αντωνίου (17 Ιανουαρίου), ημέρα που σηματοδοτεί την αρχή της μακράς πατρινής αποκριάς. Η σύγχρονη ιστορία του τοποθετείται στον 19ο αι. αλλά μόνο στα μέσα του 20ού θα αποκτήσει τις βάσεις για τη μορφή που γνωρίζουμε σήμερα καθώς τότε εισάγεται το περίφημο «Κυνήγι του Θησαυρού». Το ευρηματικό αυτό παιχνίδι κατάφερε να μετατρέψει τον απλό θεατή σε ενεργό πρωταγωνιστή και έτσι το καρναβάλι αποκτά πλέον ομαδικό χαρακτήρα, συγκεντρώνοντας πλήθος εθελοντών απ’ όλα τα μέρη της Ελλάδας, πρόθυμων να συμμετάσχουν στη διοργάνωση και στις εκδηλώσεις με το ταλέντο, την πρωτοτυπία και το μπρίο τους.\nΤο καρναβάλι της Πάτρας είναι ένα συνονθύλευμα μύθων που προέρχονται από την αρχαία Ελλάδα, τοπικών εθίμων και παραδόσεων, δυτικοευρωπαϊκών επιρροών αλλά και επιτόπιων αυτοσχεδιασμών που μετέπειτα ενσωματώθηκαν στις εορταστικές δραστηριότητες. Οι εκδηλώσεις του καρναβαλιού περιλαμβάνουν πάσης φύσεως διασκεδαστικά στοιχεία, και θεάματα, χορούς, παντομίμα, παρελάσεις, νυχτερινή πεζοπορία, καρναβάλι για παιδιά, κουίζ, σπαζοκεφαλιές κι ένα σωρό άλλα.\nΌλες οι εκδηλώσεις κορυφώνονται με την περίτρανη παρέλαση των αρμάτων την τελευταία Κυριακή της αποκριάς. Το ρυθμό της παρέλασης δίνουν τα πληρώματα των αρμάτων, συνοδευόμενα από πλήθος χορευτών και ομάδων αυτοσχεδιασμού. Το κέφι και το ξεφάντωμα πολλαπλασιάζονται από το τεράστιο πλήθος των κατοίκων και των επισκεπτών που συμμετέχουν κι αυτοί με το ίδιο πάθος. Είναι τόσο πολλά τα άρματα που συμμετέχουν (πραγματικά εκατοντάδες), που έχει νυχτώσει για τα καλά μέχρι να ολοκληρωθεί η παρέλαση.\nΗ λήξη της τελετής γίνεται όταν ο Βασιλιάς Καρνάβαλος φτάνει στο λιμάνι της Πάτρας για να παραδοθεί στις φλόγες ανανεώνοντας μ’ αυτόν τον τρόπο το ραντεβού για τον επόμενο χρόνο.\nΤα χρώματα και τα πυροτεχνήματα φωτίζουν όλη τη νύχτα τον πατρινό ουρανό, δίνοντας την ευκαιρία στους επισκέπτες και τους καρναβαλιστές να συνεχίσουν μέχρι το ξημέρωμα της Καθαράς Δευτέρας.


volleynews - Συνεχίζει στον πάγκο του Παμβοχαϊκού ο Ζαλμάς\nΑναλυτικά τα όσα δήλωσε ο τεχνικός στην επίσημη ιστοσελίδα του συλλόγου: «Στο φετινό σχεδιασμό, βασικό ρόλο παίζει η δημιουργία μιας νέας ομάδας. Ο πετυχημένος κύκλος της ομάδας που κατέκτησε την 2η θέση έκλεισε και ξεκινά ένα καινούργιος με αρκετά νέα πρόσωπα, στα οποία πρέπει να δοθεί και ο απαραίτητος χρόνος, ώστε να δημιουργηθεί ξανά μια σκληρή και ανταγωνιστική ομάδα που θα κάνει το καλύτερο δυνατό για να διαφημίσει επάξια το Βραχάτι και την Κορινθία, να φέρει επάξια στη φανέλα της χορηγούς, που τη βοήθησαν να σταθεί σε υψηλό επίπεδο, αλλά και να τους διαφημίσει σε ολόκληρη την Ελλάδα. Παράλληλα, μέσα από τη σκληρή δουλειά όλων, στόχος του Παμβοχαϊκού είναι να παίξει καλό βόλεϊ, ώστε οι φίλαθλοι που παρακολουθούν τους αγώνες μας, είτε από το γήπεδο, είτε από την τηλεόραση, να ευχαριστηθούν για μια ακόμη χρονιά.\nΘέλω να ευχαριστήσω, για μια ακόμη φορά, όλους τους αθλητές που συνεργαστήκαμε έως τώρα και φτάσαμε μέχρι εδώ, τον πρόεδρο Κωνσταντίνο Ρωμανό για την εμπιστοσύνη που μου δείχνει για άλλη μια χρονιά να συνεχίσουμε να δουλεύουμε μαζί. Τέλος, θέλω να στείλω ένα μήνυμα στον κόσμο: Την δύσκολη απόφαση που πάρθηκε να μη συμμετέχει η ομάδα στην Ευρώπη τη νέα σεζόν να μη την εκλάβει ως αδυναμία, πισωγύρισμα ή το ότι θα δημιουργήσουμε μια μη ανταγωνιστική ομάδα. Να είναι όλοι οι φίλαθλοι σίγουροι ότι βάσει του μπάτζετ και με τις κατάλληλες προσθήκες, ο Παμβοχαϊκός θα παρουσιαστεί και τη νέα σεζόν ανταγωνιστικός, όπως συνέβη τα δύο προηγούμενα χρόνια της συμμετοχής του στη Volley League».


Βόλος: Αστυνομικοί της ομάδας ΔΙΑΣ έσωσαν 13χρονη που απειλούσε να αυτοκτονήσει - Volosday.gr - Το ενημερωτικό site της Μαγνησίας\nΒόλος: Αστυνομικοί της ομάδας ΔΙΑΣ έσωσαν 13χρονη που απειλούσε να αυτοκτονήσει\n14 Απριλίου 20190575\nΑστυνομικοί της ομάδας ΔΙΑΣ στον Βόλο, αποδείχτηκαν «φύλακες άγγελοι», για μία 13χρονη κοπέλα που αποπειράθηκε να αυτοκτονήσει, σήμερα το μεσημέρι, πέφτοντας από την πεζογέφυρα, στο ύψος του περιφερειακού, στον οικισμό των ρομά, στην Αγία Παρασκευή.\nΤο κορίτσι, ανέβηκε στην πεζογέφυρα, λίγο μετά τις 12 το μεσημέρι, και απειλούσε να πέσει. Όπως ήταν φυσικό, σήμανε αμέσως συναγερμός. Στο σημείο συγκεντρώθηκε κόσμος, ο οποίος προσπαθούσε να αποτρέψει το νεαρό κορίτσι να προβεί στο απονενοημένο διάβημα. Αμέσως ενημερώθηκε η Αστυνομία. Επί τόπου έσπευσαν αστυνομικοί της Ομάδας ΔΙΑΣ καθώς και άνδρες της Υποδιεύθυνσης Ασφάλειας Βόλου, οι οποίοι προσπαθούσαν να τη πείσουν να κατέβει.\nΗ 13χρονη ήταν ωστόσο, αμετάπειστη. Τα λεπτά κυλούσαν βασανιστικά και όλοι με κομμένη την ανάσα προσπαθούσαν να την μεταπείσουν. Ήταν περίπου 1 το μεσημέρι, όταν το ανήλικο κορίτσι πήδηξε στο κενό. Οι αστυνομικοί δεν έχασαν την ψυχραιμία τους. Ένας από την ομάδα ΔΙΑΣ, λειτουργώντας αστραπιαία έπιασε το κορίτσι στον αέρα, αποτρέποντας την πτώση της στο έδαφος που θα μπορούσε να αποβεί μοιραία. Αστυνομικός και 13χρονη μεταφέρθηκαν στο Νοσοκομείο Βόλου, με την ανήλικη να είναι σοκαρισμένη. Ο αστυνομικός εκτός από ένα ελαφρύ τραύμα στο χέρι, είναι καλά στην υγεία του και φυσικά ανακουφισμένος, διότι «η αποστολή του», είχε αίσιο τέλος.\nΠρωταθλητής ο Ολυμπιακός (αποτελέσματα, βαθμολογία)\n5 Μαΐου 20200131\n21 Μαρτίου 20190525\nΣτην ψαράδικη βραδιά ο Τομ Παπαδόπουλος – Συνάντηση με Ντινέζο και Καπουρνιώτη\n27 Ιουλίου 201901667


Κορονοϊός: Χρήσιμες Πληροφορίες - Dope.gr\nΤο μέγεθος του ιού είναι αρκετά μεγάλο (διάμετρος περίπου 400-500 νανόμετρα), οπότε κάθε τύπος μάσκας μπορεί να το σταματήσει: στην καθημερινη ζωή, δεν χρειάζονται ειδικές μάσκες, αρκούν οι απλές μάσκες . Από την άλλη πλευρά, η κατάσταση είναι διαφορετική για τους γιατρούς και τους επαγγελματίες υγείας που εκτίθενται σε υψηλά ιικά φορτία και πρέπει να χρησιμοποιούν ειδικό εξοπλισμό.\nΌταν ο ιός βρίσκεται σε μεταλλικές επιφάνειες, επιβιώνει για περίπου 12 ώρες. Έτσι, όταν αγγίζετε μεταλλικές επιφάνειες, όπως ντουλάπια, οικιακές συσκευές, μπάρες λεωφορείων κ.λπ., πλένετε τα χέρια σας καλά και τα απολυμαίνετε προσεκτικά.\nΟ ιός μπορεί να επιβιωσει στα ρούχα και υφάσματα για περίπου 6/12 ώρες: τα κανονικά απορρυπαντικά μπορούν να τα σκοτώσουν. Για τα ρούχα που δεν μπορούν να πλυθούν καθημερινά, μπορείτε να τα αφήσετε στον ήλιο για μεγάλο χρονικό διάστημα, το Covid 19 δεν θα αντισταθεί. Πώς εκδηλώνεται το Covid 19:\nΟ ιός μενει πρώτα στον λαιμό, προκαλώντας φλεγμονή και αίσθημα ξηρού λαιμού: αυτό το σύμπτωμα μπορεί να διαρκέσει 3/4 ημέρες.\nΟ ιός μετα ταξιδεύει μέσω της υγρασίας που υπάρχει στην αναπνευστική οδό, κατεβαίνει στην τραχεία και στη συνέχεια εγκαθίσταται στους πνεύμονες προκαλώντας πνευμονία. Αυτό το στάδιο διαρκεί περίπου 5/6 ημέρες.\nΗ πνευμονία εμφανίζεται με υψηλό πυρετό και δυσκολία στην αναπνοή, αλλά δεν συνοδεύεται από συμβατικό ρίγος. Εάν αισθάνεστε σαν να πνιγείτε, επικοινωνήστε αμέσως με το γιατρό σας. Πώς μπορείτε να το αποφύγετε;\nΟ ιός μεταδίδεται κυρίως με άμεση επαφή, αγγίζοντας τα υφάσματα ή τα υλικά στα οποία υπάρχει ο ιός: είναι σημαντικό να πλένετε συχνά τα χέρια σας. Ο ιός επιβιώνει μόνο στα χέρια σας για δέκα λεπτά, αλλά σε δέκα λεπτά, μπορεί να συμβούν πολλά: να τρίψτε τα μάτια σας ή γρατσουνίστε τη μύτη σας για παράδειγμα και αφήστε τον ιό να εισέλθει στον λαιμό σας … Έτσι, για το δικό σας καλό και των άλλων, πλύνετε τα χέρια σας πολύ συχνά και τα απολυμαίνετε!\nΑπολυμάνετε το πληκτρολόγιο των υπολογιστών και των κινητών τηλεφώνων. Επιπλέον, το Covid19 μπορεί να μην εμφανίζει σημάδια μόλυνσης για πολλές ημέρες, κατά τη διάρκεια των οποίων δεν είναι γνωστό αν ένα άτομο είναι μολυσμένο ή όχι.\nΠάρτε μια βαθιά αναπνοή και κρατήστε την αναπνοή σας για περισσότερο από 10 δευτερόλεπτα. Εάν το κάνετε αυτό χωρίς να βήξετε, να εχετε αισθημα πιεσης στο θωρακα, κλπ., Δείχνει ότι δεν υπάρχει ίνωση στους πνεύμονες. Το τεστ αυτο υποδεικνύει την απουσία μόλυνσης. Σε τέτοιες κρίσιμες στιγμές, ελέγξτε αυτό κάθε πρωί σε περιβάλλον καθαρού αέρα. Αυτές είναι απλές πληροφορίες και συμβουλές από γιατρούς που χειρίζονται περιπτώσεις COVID-19. Μια άλλη απλή συμβουλή, πρέπει να φροντίσουμε να κρατήσουμε το λαιμό υγρό, τουλάχιστον όσο το δυνατόν πιο στεγνό. Πιείτε λίγες γουλιές νερό τουλάχιστον κάθε 15 με 20 λεπτά.\nΜόλις μπει στο στομάχι, τα οξεα του στομαχου θα σκοτώσουν τον ιό. Εάν δεν πίνετε αρκετό νερό τακτικά, ο ιός θα μπορεί να μπει πιο εύκολα στους πνεύμονές σας. Μοιραστείτε αυτές τις πληροφορίες με την οικογένειά σας, τους φίλους και τους γνωστούς σας, την αλληλεγγύη και τον πολίτη.\nΜε ένα μήνυμα «Ειρήνης» για όλη την ανθρωπότητα ξεκίνησε το Φεστιβάλ των...\nPrevious articleBlack tape: Η νέα τρέλα της μόδας μπικίνι αυτοκόλλητo\nNext articleΔεν μένεις σπίτι ε; (βίντεο)


Οι κίνδυνοι του σολάριουμ (aud) - CNN.gr\nΟι κίνδυνοι του σολάριουμ (aud)\nΠαρασκευή, 07 Ιουλίου 2017 07:30\nΠολλοί είναι εκείνοι –κυρίως γυναίκες- που θεωρούν ότι ένα ηλιοκαμένο δέρμα δείχνει πιο όμορφο και ελκυστικό. Αυτός είναι και ο λόγος που κάθονται αμέτρητες ώρες κάτω από τον καυτό ήλιο ή επισκέπτονται συχνά κρεβάτια τεχνητού μαυρίσματος ακόμη και κατά την διάρκεια του χειμώνα.\nΗ συνήθης δικαιολογία όσων εκτίθενται σε λάμπες εκπομπής υπεριώδους ακτινοβολίας (σολάριουμ) είναι ότι προετοιμάζουν το δέρμα τους ώστε να αποφύγουν το ηλιακό έγκαυμα.\nΓια περισσότερες από τρεις δεκαετίες η έκθεση σε υπεριώδη ακτινοβολία (UVR) με την χρήση λαμπτήρων, έχει προκαλέσει την εμφάνιση καρκίνων του δέρματος ενώ καταγράφεται αισθητή μείωση του ορίου ηλικίας σε ό,τι αφορά την πρώτη εμφάνιση της βλάβης. Αυτά μεταξύ πολλών άλλων αναφέρει η νέα έκθεση του Παγκόσμιου Οργανισμού Υγείας, που φέρει τον τίτλο «Συσκευές τεχνητού μαυρίσματος: παρεμβάσεις στη δημόσια υγεία για την διαχείριση του σολάριουμ».\nΑς δούμε πιο συγκεκριμένα στοιχεία.\nΤο σολάριουμ ενοχοποιείται από τους επιστήμονες για περισσότερες από 450.000 περιπτώσεις καρκίνου του δέρματος (μη-μελανώματος) και για περισσότερες από 10.000 περιπτώσεις μελανώματος κάθε χρόνο σε ΗΠΑ, Ευρώπη, Αυστραλία.\nΤο μεγαλύτερο μέρος των χρηστών είναι γυναίκες, εφηβικής και νεαρής ηλικίας.\n«Δεν υπάρχει καμία αμφιβολία: το σολάριουμ είναι επικίνδυνο για την υγεία μας. Όλες οι χώρες πρέπει να εξετάσουν εάν θα απαγορεύσουν ή θα περιορίσουν τη χρήση του και φυσικά πρέπει να ενημερώνουν τους πολίτες για τους κινδύνους που ελλοχεύει η χρήση του», λέει η Δρ. Maria Neira, Διευθύντρια στο Τμήμα Δημόσιας Υγείας του Παγκόσμιου Οργανισμού Υγείας.\nΤο σολάριουμ έχει διαπιστωθεί ότι αυξάνει τον κίνδυνο εμφάνισης μελανώματος, ανεξάρτητα από τον τύπο του δέρματος και την έκθεση στον ήλιο.\nΣύμφωνα με την έρευνα, οι άνθρωποι που έχουν χρησιμοποιήσει σολάριουμ τουλάχιστον μία φορά σε οποιοδήποτε στάδιο της ζωής τους έχουν 20% υψηλότερο κίνδυνο εμφάνισης μελανώματος από όσους δεν έχουν χρησιμοποιήσει ποτέ ενώ όταν η πρώτη χρήση του σολάριουμ είναι πριν από την ηλικία των 35 ετών, ο κίνδυνος ανάπτυξης μελανώματος αυξάνεται κατά 59%.\nΚανόνες για την χρήση σολάριουμ\nΤο 2009, ο Διεθνής Οργανισμός Ερευνών για τον Καρκίνο (IARC) της Παγκόσμιας Οργάνωσης Υγείας κατέταξε την έκθεση σε συσκευές μαυρίσματος που εκπέμπουν υπεριώδη ακτινοβολία ως καρκινογόνες για τον άνθρωπο.\nΜετά από αυτό περισσότερες από 40 εθνικές αρχές σε όλο τον κόσμο έχουν ήδη εφαρμόσει αυστηρές απαγορεύσεις ή περιορισμούς στη χρήση του σολάριουμ.\nΣτη νέα έκθεση του ΠΟΥ αναφέρονται οι κανόνες που έχουν θεσπίσει ορισμένες χώρες για την χρήση του σολάριουμ, οι οποίες είναι οι εξής:\n-καθορισμός ορίου ηλικίας\n-απαγόρευση πρόσβασης χωρίς επίβλεψη\n-αδειοδότηση υπό προϋποθέσεις σε εγκαταστάσεις τεχνητού μαυρίσματος\n-περιορισμό στον αριθμό συνεδριών\n-φορολόγηση των συνεδριών μαυρίσματος\n-ενημέρωση του κοινού για τους κινδύνους\n-σύσταση για αποφυγή έκθεσης σε άτομα με ευαίσθητο δέρμα\nΣτην Βραζιλία και την Αυστραλία οι μηχανές τεχνητού μαυρίσματος έχουν απαγορευτεί.\nΣτον Καναδά, την Γαλλία, την Ιρλανδία και τις ΗΠΑ έχουν περιοριστεί δραστικά οι διαφημίσεις για τα τυχόν οφέλη που μπορεί να έχει στον οργανισμό το σολάριουμ (βιταμίνη D).\nΕνώ απαγορεύεται στις ηλικίες κάτω των 18 ετών σε Βέλγιο, Ολλανδία, Φινλανδία, Γαλλία, Γερμανία, Ισπανία, Ισλανδία, Νορβηγία, Ιρλανδία και τη Λιθουανία.\nΣτην Ιταλία, απαγορεύεται η χρήση από άτομα με ανοικτόχρωμο και ευερέθιστο δέρμα όπως και σε εγκύους.\nΜέχρι σήμερα οι επιστήμονες γνώριζαν ότι η UVB είναι η κακή υπεριώδης ακτινοβολία και σχετίζεται άμεσα με την εμφάνιση του καρκίνου του δέρματος.\nΝέες μελέτες δείχνουν ότι η UVA ναι μεν έχει διαφορετικό μηχανισμό δράσης από την UVB όμως είναι και αυτή το ίδιο βλαβερή.\nΟι λάμπες τεχνητού μαυρίσματος εκπέμπουν κυρίως UVA και πολύ μικρό ποσοστό UVB.\n«Η επίδραση του σολάριουμ φαίνεται ότι είναι δοσοεξαρτώμενη δηλαδή όσες περισσότερες συνεδρίες κάνει κάποιος και όσο μεγαλύτερο διάστημα εκτίθεται σε πηγές τεχνητού μαυρίσματος τόσο μεγαλώνει και η πιθανότητα να νοσήσει από καρκίνο του δέρματος» λέει στο CNN Greece, o Αλέξανδρος Στρατηγός, Καθηγητής δερματολογίας Ιατρικής Σχολής, Πανεπιστημίου Αθηνών, Υπεύθυνος Μονάδας Σπίλων και Μελανώματος στη Α Πανεπιστημιακή Κλινική Αφροδισίων και Δερματικών Νόσων στο Νοσοκομείο «Ανδρέας Συγγρός».\nΣτη χώρα μας χρήση αυτή της μεθόδου κάνουν κατά κύρια βάση γυναίκες νεαρής ηλικίας καθαρά για αισθητικούς λόγους.\nΔυστυχώς ενημέρωση του πληθυσμού για τις βλαβερές συνέπειες, δεν υπάρχει.\n«Παρότι υπάρχει ενημέρωση για την ηλιακή ακτινοβολία, για το σολάριουμ δεν υπάρχει. Υπάρχουν μελέτες που δείχνουν ότι αυτές οι πηγές τεχνητού μαυρίσματος -σε γυμναστήρια, σε ινστιτούτα αδυνατίσματος και σε κέντρα τεχνητού μαυρίσματος- δεν ακολουθούν τις σωστές προδιαγραφές, η δόση που εκπέμπουν είναι υψηλότερη από την επιτρεπόμενη για τέτοιου είδους συσκευές» τονίζει ο κύριος Στρατηγός.\nΤο 1 με 3% από τις κακοήθειες που εκδηλώνονται στο δέρμα είναι μελανώματα.\nΗ συχνότητα της νόσου αυξάνεται σε όλον τον κόσμο κατά 4 με 7% ετησίως την ώρα που η ετήσια αύξηση του πληθυσμού είναι 1.17%.\nΔυστυχώς η θνητότητα των πασχόντων από μελάνωμα έχει διπλασιασθεί τα τελευταία 35 χρόνια.\n«Η νόσος είναι θανατηφόρα εάν προχωρήσει και δώσει μεταστάσεις, γι’ αυτό και η έγκαιρη διάγνωση και η πρόληψη – συμπεριλαμβάνεται και η αποφυγή του σολάριουμ- είναι πολύ σημαντική» δηλώνει στο CNN Greece ο Δημήτρης Μπαφαλούκος, Ογκολόγος και πρόεδρος της Ελληνικής Εταιρίας Μελέτης Μελανώματος.\nΟι επιστήμονες στη χώρα μας οι οποίοι έρχονται αντιμέτωποι με περιστατικά καρκίνων του δέρματος προσπαθούν να ευαισθητοποιήσουν τους πολίτες προκειμένου να προφυλάσσονται από την έκθεση τους σε τεχνητές πηγές υπεριώδους ακτινοβολίας.\n«Έχουμε πολλούς ασθενείς που έρχονται με διάγνωση μελανώματος ή με καρκίνο του δέρματος και αρκετοί από αυτούς έχουν κάνει χρήση σολάριουμ. […] Το μελάνωμα είναι ένας επιθετικός καρκίνος, ευτυχώς οι περισσότερες περιπτώσεις προλαμβάνονται ή διαγιγνώσκονται εγκαίρως οπότε με χειρουργική αφαίρεση του όγκου, ο ασθενής μπορεί να έχει ένα κανονικό προσδόκιμο ζωής» λέει ο καθηγητής δερματολογίας του ΕΚΠΑ, Αλέξανδρος Στρατηγός.\nΜελάνωμα / πηγή: Getty\nΗ Ελληνική Εταιρεία Μελέτης Μελανώματος έχει ταχθεί ανοικτά κατά των σολάριουμ, μάλιστα ακυρώνει την επιχειρηματολογία όσων βρίσκουν οφέλη από την χρήση τους.\n«Η χρήση σολάριουμ δεν έχει κανένα όφελος, δεν μεταβολίζεται καλύτερα η βιταμίνη D, δεν βοηθάει όπως η ηλιακή ακτινοβολία επομένως προκαλεί απλώς ένα τεχνητό μαύρισμα. […] Η υπεριώδης ακτινοβολία καταστρέφει το DNA του μελανοκυττάρου» εξηγεί ο πρόεδρος, Δημήτρης Μπαφαλούκος.\nΤην ώρα που οι περισσότερες χώρες στον πλανήτη λαμβάνουν αυστηρά μέτρα για την ασφάλεια των πολιτών, στην Ελλάδα δεν έχει ληφθεί κανένα μέτρο περιορισμού στη χρήση του σολάριουμ, ούτε έχει γίνει ενημέρωση του πληθυσμού για τους κινδύνους.\n«Η χρήση του σολάριουμ στην Αμερική και σε άλλες Ευρωπαϊκές χώρες έχει περιοριστεί κατά 30% με 50%, αυτό είναι πολύ ελπιδοφόρο γιατί συνδέεται με τον καρκίνο του δέρματος και το μελάνωμα. Δυστυχώς στη χώρα μας δεν υπάρχει νομοθεσία» τονίζει ο κύριος Μπαφαλούκος.\nFOCUS\t· ΣΟΛΑΡΙΟΥΜ\t· ΜΑΥΡΙΣΜΑ\t· ΤΕΧΝΗΤΟ ΜΑΥΡΙΣΜΑ\t· ΚΑΡΚΙΝΟΣ\t· ΚΑΡΚΙΝΟΣ ΤΟΥ ΔΕΡΜΑΤΟΣ\t· ΜΕΛΑΝΩΜΑ\t· ΥΠΕΡΙΩΔΗΣ ΑΚΤΙΝΟΒΟΛΙΑ


Εξαρθρώθηκε «οικογενειακή» σπείρα που διακινούσε ναρκωτικά σε παιδικές κούκλες - DramaPressDramaPressΕξαρθρώθηκε «οικογενειακή» σπείρα που διακινούσε ναρκωτικά σε παιδικές κούκλες - DramaPress\n8 Ιουλίου 201912:06\nΕμπόριο κοκαΐνης με παιδικές κούκλες έκανε ένα ζευγάρι και η κόρη τους που συνελήφθη από την Υποδιεύθυνση Δίωξης Ναρκωτικών Θεσσαλονίκης.\nΣυγκεκριμένα η οικογένεια, σύμφωνα με το ΑΠΕ – ΜΠΕ, δρούσε ως οργανωμένο κύκλωμα κρύβοντας και διακινώντας ναρκωτικά μέσα σε παιδικές κούκλες.\nΤο βράδυ του περασμένου Σαββάτου, το ζευγάρι, ο 45χρονος και η σύζυγός του υπήκοος Αλβανίας 45 ετών, συνελήφθησαν στο Πλατύ Ημαθίας, μετά από έλεγχο που έγινε στο όχημά τους.\nΣτο αυτοκίνητο, που ανήκει στην 20χρονη κόρη τους, βρέθηκαν κρυμμένα στο εσωτερικό κούκλας δύο δέματα κοκαΐνης συνολικού βάρους 205 γραμμαρίων και ένας φορητός ηλεκτρονικός υπολογιστής.\nΌπως έκανε γνωστό η αστυνομία η 45χρονη παρέλαβε την παιδική κούκλα με την κρυμμένη κοκαΐνη την ίδια ημέρα από την Αθήνα και τη μετέφερε μέχρι την Ημαθία με τρένο, με σκοπό να τη διακινήσει στη Θεσσαλονίκη.\nΗ αστυνομία προχώρησε επίσης σε έρευνα στο σπίτι του αντρόγυνου στην περιοχή της Χαλκηδόνας, όπου εντοπίσθηκε και συνελήφθη και η 20χρονη κόρη τους,\nΑκόμη βρέθηκαν δύο παρόμοιες κούκλες, που έφεραν κρύπτες, τις οποίες φέρεται να χρησιμοποιούσαν για τη μεταφορά κοκαΐνης.\nΕπίσης, κατασχέθηκαν το χρηματικό ποσό των 8.640 ευρώ και το Ι.Χ.Ε. αυτοκίνητο\nΟι συλληφθέντες με τη σχηματισθείσα σε βάρος τους δικογραφία, για συμμορία και παράβαση του νόμου περί εξαρτησιογόνων ουσιών, θα οδηγηθούν στον αρμόδιο εισαγγελέα.


10 τροφές που πρέπει να καταναλώνετε κατά τη διάρκεια της εγκυμοσύνης\nApril 27, 2021 April 27, 2021 adminLeave a Comment on 10 τροφές που πρέπει να καταναλώνετε κατά τη διάρκεια της εγκυμοσύνης\nΨάχνετε για ένα σνακ που θα κάνει την κοιλιά σας και το μωρό σας χαρούμενο;\nΗ κατανάλωση θρεπτικών τροφών ενώ είστε έγκυος είναι απαραίτητη. Κατά τη δημιουργία του προγράμματος της υγιεινής διατροφής σας, θα πρέπει να εστιάσετε σε τρόφιμα που σας προσφέρουν περισσότερα οφέλη όπως πρωτεΐνη, βιταμίνες και μεταλλικά στοιχεία, υγιείς τύποι λίπους, σύνθετοι υδρογονάνθρακες, ίνες και υγρά.\nΔιαβάστε 10 σούπερ θρεπτικά τρόφιμα για να καταναλώνετε όταν είστε έγκυος για να βεβαιωθείτε ότι έχετε επιτύχει αυτούς τους στόχους.\n1. Γαλακτοκομικά προϊόντα\nΚατά τη διάρκεια της εγκυμοσύνης, πρέπει να καταναλώνετε επιπλέον πρωτεΐνη και ασβέστιο για να καλύψετε τις ανάγκες του εμβρύου σας. Τα γαλακτοκομικά προϊόντα όπως το γάλα, το τυρί και το γιαούρτι πρέπει να βρίσκονται στην διατροφή σας. Τα γαλακτοκομικά προϊόντα περιέχουν δύο τύπους πρωτεΐνης υψηλής ποιότητας: καζεΐνη και ορό γάλακτος. Το γαλακτοκομείο είναι η καλύτερη διατροφική πηγή ασβεστίου και παρέχει υψηλές ποσότητες φωσφόρου, βιταμινών Β, μαγνησίου και ψευδαργύρου. Το γιαούρτι, ειδικά το ελληνικό γιαούρτι, περιέχει περισσότερο ασβέστιο από τα περισσότερα άλλα γαλακτοκομικά προϊόντα και είναι ιδιαίτερα ευεργετικό.\nΟρισμένες ποικιλίες περιέχουν επίσης προβιοτικά βακτήρια, τα οποία υποστηρίζουν την πεπτική υγεία. Εάν δεν έχετε δυσανεξία στη λακτόζη, ενδέχεται επίσης να ανεχτείτε το γιαούρτι. Αξιόπιστη πηγή, ειδικά το προβιοτικό γιαούρτι. Συμβουλευτείτε το γιατρό σας για να δείτε εάν μπορείτε να το δοκιμάσετε\nΑυτή η ομάδα τροφίμων περιλαμβάνει φακές, μπιζέλια, φασόλια, ρεβίθια.Τα όσπρια είναι εξαιρετικές πηγές φυτικών ινών, πρωτεϊνών, σιδήρου, φυλλικού οξέος και ασβεστίου – ότι δηλαδή χρειάζεται το σώμα σας κατά τη διάρκεια της εγκυμοσύνης. Θα χρειαστείτε τουλάχιστον 600 μικρογραμμάρια φυλλικού οξέος κάθε μέρα, κάτι που μπορεί να είναι μια πρόκληση για να επιτύχετε μόνο με τρόφιμα. Ωστόσο, η προσθήκη οσπρίων μπορεί να σας βοηθήσει να φτάσετε εκεί μαζί με τα συμπληρώματα με βάση τη σύσταση του γιατρού σας.\nΗ πρόληψη της οστεοπόρωσης αρχίζει από νωρίς


Υπνική άπνοια: Συμπτώματα και διάγνωση | Κάθε Μέρα\nΑρχική Υγεία Υπνική άπνοια: Συμπτώματα και διάγνωση\nΥπνική άπνοια: Συμπτώματα και διάγνωση\nΗ «κλινική άπνοια» δεν είναι άλλη από την αποφρακτική υπνική άπνοια, όπως είναι η σωστή επιστημονική ονομασία της. Πρόκειται για μία διαταραχή που χαρακτηρίζεται από δυνατό ροχαλητό που διακόπτεται ξαφνικά και παροδικά, μαζί με την αναπνοή του ασθενή, εξηγεί η Δρ. Ανατολή Παταρίδου, Χειρουργός Ωτορινολαρυγγολόγος- Κεφαλής και Τραχήλου.\nΣτους ενήλικες, πολύ συχνές αιτίες είναι προβλήματα όπως το στραβό ρινικό διάφραγμα, η αλλεργική ρινίτιδα (με πολύποδες ή χωρίς), οι υπερτροφικές αμυγδαλές, η μακριά σταφυλή, η υπερτροφική μαλθακή υπερώα και το παράδοξο σχήμα της επιγλωττίδας.\nΣτα παιδιά, στις πιθανές εκδηλώσεις συμπεριλαμβάνονται η νυκτερινή ενούρηση, οι διαταραχές στη συγκέντρωση, διατροφικά προβλήματα όπως βουλιμία και διαταραχές ανάπτυξης.\n«Τα τελευταία χρόνια», καταλήγει, «μεγάλη πρόοδος έχει συντελεσθεί στη χειρουργική αντιμετώπιση της υπερτροφίας της ρίζας της γλώσσας, που αποτελεί μια ανατομική περιοχή με ιδιαιτερότητες στην προσπέλασή της. Χάρη στη χρήση της διαστοματικής ρομποτικής χειρουργικής με το σύστημα Da Vinci, η ρίζα της γλώσσας είναι πλέον πολύ πιο προσιτή, ενώ υπάρχουν σαφή πλεονεκτήματα για τον ασθενή μετεγχειρητικά, όπως αποφυγή της τραχειοστομίας, καλύτερη επούλωση και ευκολότερη κατάποση».


Πρόσθετες απώλειες στο Χ.Α. | Το Χρήμα\nΑρχική » Market News » Χρηματιστήριο » Πρόσθετες απώλειες στο Χ.Α.\nΔιευρύνονται οι απώλειες στο Χρηματιστήριο Αθηνών. Ειδικότερα, στις 13:06, ο Γενικός Δείκτης υποχωρεί κατά 3,14% στις 769,99 μονάδες, ενώ ο τζίρος βρίσκεται στα 50 εκατ. ευρώ. Ο FTSE25 σημειώνει απώλειες 3,22% στις 232,88 μονάδες και ο τραπεζικός δείκτης καταγράφει πτώση 7,03% στις 613,40 μονάδες.\nΤο κλίμα επιδεινώθηκε όταν ο πρωθυπουργός, Αλέξης Τσίπρας, εξέφρασε τη δυσαρέσκεια του για τη στάση των πιστωτών. «Η μη αποδοχή ισοδύναμων μέτρων δεν έχει ξαναγίνει. Ούτε στην Ιρλανδία ούτε στην Πορτογαλία. Πουθενά», ανέφερε ο Πρωθυπουργός, ενώ το ΔΝΤ φέρεται να εκφράζει αμφιβολίες για την αποτελεσματικότητα των ελληνικών προτάσεων, κυρίως σε ό,τι αφορά το σκέλος της φορολογίας.\nΙσχυρές απώλειες καταγράφει ο τραπεζικός κλάδος, ο οποίος υπεραπέδωσε το τελευταίο διήμερο, με την Πειραιώς να χάνει 8,24%, την Εθνική να βρίσκεται στο -7,5% και την Alpha Bank στο -5,90%. Απώλειες 6,80% καταγράφει και η Eurobank.\nΑπώλειες 5,78% καταγράφει η ΕΧΑΕ, η Βιοχαλκο είναι στο -6,37%, η Ελλάκτωρ στο -6,38% και η ΓΕΚ Τέρνα στο -5,56%. Απώλειες άνω του 3% σημειώνουν οι ΟΤΕ, Μυτιληναίος και Motor Oil.


Συμπτώματα Υγείας Που Δεν Πρέπει Να Παραβλέψεις - Miss Webbie\nΣυμπτώματα Υγείας Που Δεν Πρέπει Να Παραβλέψεις\nΣίγουρα, όταν είσαι στα 20 ή στα 30 σου, αντιμετωπίζεις κάπως αδιάφορα την υγεία σου. Μεγαλώνοντας, όμως, υπάρχουν κάποιες ενδείξεις τις οποίες δεν πρέπει να παραβλέπεις γιατί μπορεί να μην είναι τόσο αθώες, όσο νόμιζες. Πάμε να δούμε αναλυτικά, συμπτώματα που σημαίνουν ότι κάτι δεν πάει καλά…\nΤι μπορεί να σημαίνει: Αν με 40 βαθμούς, δεν ιδρώνεις με τίποτα, πίνεις άπειρο νερό και πάλι δεν μπορείς να ξεδιψάσεις, ίσως ο τύπος 2 του διαβήτη να σου έχει χτυπήσει την πόρτα. Αυτή η δίψα συμβαίνει όταν η γλυκόζη χτυπάει κόκκινα και βρίσκει διέξοδο στα «τσίσα». Μία επίσκεψη στον γιατρό επιβάλλεται, ειδικά αν συνδέεται και πείνα, ανεξήγητη απώλεια βάρους, αφυδάτωση και συχνοουρία.\nΤι μπορεί να σημαίνει: Στα 20 σου μπορεί να είναι απλά άγχος για το δέκατο ραντεβού με τον καλό σου… αλλά, μεγαλώνοντας, και χωρίς να θέλω να σε πανικοβάλλω, μπορεί να είναι ένδειξη εμφράγματος. Και μιλάω για ένδειξη γιατί στις γυναίκες το άγχος, η ναυτία και η δύσπνοια είναι και ενδείξεις ορμονικών διαταραχών. Μία επίσκεψη στον γιατρό σου και ένα καρδιογράφημα μπορεί να σε ηρεμήσουν.\nΤι μπορεί να σημαίνει: Η χαμηλή προγεστερόνη είναι αρκετά συνηθισμένη σε γυναίκες άνω των 40, που ξεκινάει η κλιμακτήριος. Μεγαλώνοντας ηλικιακά, μεγαλώνουν και οι ωοθήκες μας, η παραγωγή της προγεστερόνης μειώνεται και τα οιστρογόνα παίρνουν τον έλεγχο, με αποτέλεσμα να επηρεάζεται και η διάθεσή σου. Υψηλά επίπεδα κορτιζόλης ή χαμηλός θυροειδής, μπορεί επίσης να ευθύνονται για αλλαγές στην διάθεση σου.\nΤι μπορεί να σημαίνει: Από μία απλή δυσανεξία στη λακτόζη ή πεπτικό έλκος, μέχρι πιο σοβαρά, όπως κάποιο όγκο στο πάγκρεας ή στη χοληδόχο κύστη. Αν ο πόνος επιμένει και όσο περνάει ο καιρός γίνεται πιο έντονος, συνοδεύεται από πυρετό ή εμετό, είναι αρκετά έντονος ώστε να σε ξυπνάει κατά την διάρκεια της νύχτας, θα πρέπει να επισκεφθείς τον γιατρό σου που θα σε κατευθύνει με τις ανάλογες εξετάσεις.\nΣχετικά Άρθρα 5 Απλά Βήματα Για Κομψό Κι Εκλεπτυσμένο Ντύσιμο\nΜυρμήγκιασμα ή μούδιασμα στα χέρια\nΤι μπορεί να σημαίνει: Οι μεγάλες βόλτες με το ποδήλατο μπορεί να επηρεάσουν λίγο το νεύρο στο χέρι σου και να αδυνατίσουν τον μυ σου. Αν, όμως, έχεις 10 χρόνια να ανέβεις σε ποδήλατο, το μυρμήγκιασμα και το μούδιασμα στα χέρια σου οφείλονται αλλού. Μπορεί να έχεις σύνδρομο καρπιαίου σωλήνα που, αν το προλάβεις στην αρχή, μπορεί να το περιορίσεις με φαρμακευτική αγωγή, διαφορετικά μπορεί να χρειαστεί χειρουργείο.\nΤα κόκαλά σου σπάνε εύκολα\nΤι μπορεί να σημαίνει: Αν ο γύψος έχει γίνει απαραίτητο αξεσουάρ σου, ίσως θα έπρεπε να ψαχτείς για οστεοπόρωση. Είναι η πιο συνηθισμένη αιτία που κάνει τα κόκαλά μας αδύναμα και εύθραυστα, με αποτέλεσμα να σπάνε.\nΤι μπορεί να σημαίνει: Εφόσον δεν υπάρχει πιθανότητα εγκυμοσύνης, η ίδια ζαλάδα μπορεί να προκαλείται, είτε από χαμηλό ζάχαρο ή από καρδιακή αρρυθμία. Αν συνέλθεις, τρώγοντας κάτι γλυκό ή πίνοντας ένα χυμό, δεν διατρέχεις κίνδυνο. Αν, όμως, πρόκειται για καρδιακή αρρυθμία, μπορεί να αποτελέσει κίνδυνο για τη ζωή σου. Αν οι ζαλάδες σου επιμένουν, ένα καρδιογράφημα και μία επίσκεψη στον γιατρό σου επιβάλλονται.\nΠόνος στις γάμπες\nΤι μπορεί να σημαίνει: Όταν ήσουν στα νιάτα σου, πιθανότατα το πάθαινες από τα ψηλά τακούνια που φορούσες. Τώρα, όμως, εκτός κι αν πάλι πονάς μόνο με τα τακούνια, ένας πόνος στη γάμπα σου μπορεί να είναι ένδειξη «βουλωμένης» αρτηρίας ή ακόμη χειρότερα θρόμβωσης, που μπορεί να προχωρήσει στους πνεύμονες ή να προκαλέσει και καρδιακή εμβολή. Νοσοκομείο αμέσως, δεν το καθυστερείς καθόλου.\nΜπορεί να μην είναι πολύ ευχάριστα να τα διαβάζεις όλα αυτά, αλλά είναι καλύτερα να είμαστε ενήμερες, παρά να παραβλέπουμε τα συμπτώματα.\nΣχετικά Άρθρα DIY: Κουτί Για Τη Μαμά